
Medicamentis  uti,  nisi  in  vehementibus  malis  supervacuum  est. 

Ceis.  IV,  19. 

Licetque  sine  peregrinis  et  conquisitis  et  compositis  medicamentis 

vulnus  curare. 

Ceis.  Y,  26,  23. 

_  ‘v- 

Facile  autem  recognitis  omnibus ,  quae  medici  quoque  prodiderunt, 
apparere  cuilibet  potest,  vix  ullum  ex  iis ,  quae  supra  comprehensa 
sunt,  oculi  vitium  esse,  quod  non  simplicibus  quoque  et  promptis  re¬ 
mediis  submoveri  possit. 

Ceis.  VI,  6,  39. 

*  1  Tf 

Ideoque  multiplex  ista  mediciua,  neque  olim,  neque  apud  alias  gen¬ 
tes  necessaria,  vix  aliquot  ex  nobis  ad  senectutis  principia  perducit. 

Ceis.  I,  praef. 


Prooemia 


CW  omnino  commentationem  edam,  causa  est  mos  aca- 

demicus;  cur  autem  eam,  quam  tractavi,  materiam  ele- 

$ 

gerim,  paucis  exponam.  Cogitanti  mihi  saepenumero, 
qua  de  re  ad  summos  in  medicina  honores  rite  capes¬ 
sendos  dissererem,  ante  ocuios  obversabatur  Cl.  Chou- 
lanti  de  institutione  ad  medicinam  liber1},  quo  omnes 
commentationem  medicam,  quam  dicunt  dissertationem 
inauguralem,  studiis  peractis  scripturos  adhortatur,  ne 
argumenta  sibi  eligant,  quibus  pertractandis  ipsi  in  re 
medica  tirones  pares  omnino  non  sint;  ,, candidato,  in¬ 
quit2)  Y.  CL,  in  dissertatione  perficienda  nil  spectare 
opus  est,  nisi  ut  specimen  exhibeat,  quid  scientia  com¬ 
prehensum  habeat,  ut  ostendat,  a  doctrina  et  arte  me¬ 
dica  se  ita  instructum  esse,  ut  de  rebus  ad  illas  per¬ 
tinentibus  solerter  ac  prompte  et  scribere  et  disputare 
possit;  quo  si  quis  tendit,  jam  famam  apud  homines  do¬ 
ctos  sibi  colligendi  laudemque  aliquam  acquirendi  occa¬ 
sio  ei  data  est.  Oua  de  re  vero  agere  sibi  proposi¬ 
tum  sit,  summi  est  momenti:  materia  enim  vires  et  do¬ 
ctrinam  exsuperante  utile  quidquam  conficere  nemo  pot¬ 
est:  si  igitur  medicinae  studiosus  in  dissertatione  de 


1)  Anleitung  zu  dem  Studium  der  Medicin  von  D.  Ludwig 
Clioulant ,  Prof.  der  praktischen  Heilkunde  u.  s.  w.  u.  s.  w,  Leipzig, 

:  1829.  Veri.  v.  L.  Voss. 

2)  1.  i,  p.  182  sqq. 

morbo  aliquo,  ut  de  ictero,  de  cardialgia,  de  aliis,  tali 
modo  agere  vult,  ut  peculiarem,  quam  monographiam 
vocant,  ejus  descriptionem  edat,  omnibus  suis  numeris 
et  partibus  absolutam,  hanc  magni  pretii  esse  non  posse, 
per  se  patet:  nam  morbum  in  commentatione  pertractare, 
omnia  de  eo  scripta  colligere  et  digerere  atque  ita  lu¬ 
cem  morbo  afferre,  tam  difficile  est,  ut  medicus  tantum, 
qui  medicinam  multos  per  annos  exercuit  simulque  lit¬ 
teris  haud  parum  est  eruditus,  se  hac  in  re  aliquid 
profecturum  esse,  sperare  possit:  tironi  autem  quin  ta¬ 
les  labores  in  irritum  cadant,  fieri  non  potest:  qui  alio¬ 
rum  congerit  judicia  atque  opiniones  et  promiscue  pro¬ 
dit  et  ad  summum  huic  congeriei  sententiam  suam  addit 
immaturam.  Apta  vero  argumenta  minime  desunt:  quae 
quamquam  doctorandorum  vires  non  superant,  tamen 
aliis  multo  minus  aptis  rarius  eliguntur.  Sed  omnia  non 
possumus  omnes  et  quisque  id,  quod  studiis,  voluntati, 
scientiis,  ingemo  maxime  respondeat  vel  cujus  occasio 
data  sit,  argumentum  sibi  sumat  oportet/'  Ouamobrem 
ut  simile  vitium  evitem,  diligenter  vidi,  quid  valeant  hu¬ 
meri,  quid  ferre  recusent ,  atque  ut  de  aquae  usuCel- 
siano  dissererem,  mihi  proposui,  non  quasi  arbitrer,  huic 
commentariolo  magnam  ad  animos  multorum  alliciendos 
vim  inesse :  —  nam  pauci  tantum  medicorum  antiquo¬ 
rum  scripta  cognoverunt,  pauciores  possident  eorum  li¬ 
bros,  paucissimi  tali  lectioni  operam  dant  eaque  dele¬ 
ctantur  3}:  —  sed  hanc  materiam  tractavi,  quod  et  pro¬ 
pensioni  studiisque  meis  valde  est  accommodata  et  haud 
parum  utilitatis  videtur  continere:  praeterquam  enim 
quod  ad  medicinae  historiam  hac  re  aliquid  afferri  pot- 

3)  Cf.  Vorlesungen  iiber  die  Geschiclite  der  Heilkunde  {von  D. 
Ludw.  Herrn,  Friedlaender.  Leipzig,  Yerl.  v.  L.  Voss.  1839.  p.  7  sq. 

est,  diaetetices  quoque ,  hodie  nimis  neglectae,  et  hy- 
driatices,  modum  excedentis,  principia  et  in  memoriam 
revocanda  et  corrigenda  et  amplificanda  sunt:  id  quod 
quum  antiquorum  tum  Celsi  libris  diligenter  lectis  opti¬ 
me  fieri  potest,  qui  sincera  rerum  naturae  contempla¬ 
tione  pleni  justos  fines  relinquere  rarissime  sinunt.  In¬ 
ter  omnes  quidem  constat ,  nostro  tempore  praeter  cete¬ 
ras  disciplinas  rerum  naturalium  cognitionem  vehemen¬ 
ter  esse  auctam  indeque  et  doctrinam  et  artem  medi¬ 
cam  summum  fructum  cepisse:  nec  minus  vero  multas 
res  easque  utilissimas,  quae  ab  antiquis  jam  cognitae 
tanquam  novae  in  lucem  nonnunquam  proferantur,  jure 
mcritoque  oblivione  esse  vindicandas,  pro  certo  affir¬ 
mare  posse  mihi  videor. 

Qua  de  causa  praecipue  Celsi  libri  de  medicina 
omnibus  etiam  atque  etiam  commendandi:  quum  prae¬ 
sertim  faciliorem  quam  Graecorum  scripta  aditum  pleris- 
que  praebeant  atque  elegantissime  sint  conscripti 4). 
Sententiae  meae  confirmandae  testes  quidem,  qui  exstant 
plurimi,  non  sunt  adhibendi,  sed  non  possum,  quin  lo¬ 
cum  unum  praefationis  ad  Celsi  libros  a  K  rause  edi¬ 
tos  5)  afferam:  „ juvabit  sane,  ait  Cei.  V.,  studiosissime 
legisse  Celsi  aliorumque  veterum  libros  tanquam  fontes, 
e  quibus  solis  principia  solida  totius  artis  peti,  quisque 
medicorum  recentiorum  eo  lubentius  confidentiusque  as- 

4)  Cf.  Friedlaender  p.  141. 

5)  A.  Corn.  Celsi  de  medicina  libri  octo:  ex  fide  vetustissimo¬ 
rum  librorum  recensuit ,  innumeris  depravationibus  partim  aliunde 
partim  a  Lindenio  invectis  liberavit,  lectionis  varietates  et  animad¬ 
versiones  tum  aliorum  probatissimorum  auctorum  Caesarii ,  Constan¬ 
tini,  Jos.  Scaligeri,  Casauboni,  Almeloveenii,  Morgagni,  Trilleri,  tum 
suas  nec  non  indices  copiosos  aliaque  adjecit  Car.  Christian.  Krause. 
Lips.  Sumt.  Casp.  Fritsch.  MDCCLXY1:  quam  editionem  in  omni¬ 
bus,  quos  citavi  locos,  secutus  sum. 

serit,  quo  major  ipse  est.  Eos  vero,  qui  vel  linguarum 
ignorantia  vel  turpi  ignavia  vel  hebeti  pinguique  inge¬ 
nio  detenti  ad  fontes  purissimos  illos  non  accesserunt, 
si  quando  animum  ad  docendum  scribendumque  appli¬ 
cuerint,  poenitebit  non  legisse.  Haec  dicta  sunt  tan- 
tummodo  his,  quibus  adhuc  integrum  est,  animum  ita 
excolere  suum,  ut  eorum  studiorum  fructum  capere  pos- 
sint.  Quo  enim  minus  illos  alios  tangam,  eorum  ho¬ 
minum  foeda  illa,  quae  non  magis  in  verbis  quam  rebus 
et  factis  cernitur,  barbaries  atque  simul  humanitas  mea 
prohibet.^/  • 

At  ne  longus  fiam,  in  memoriam  tantum  revocare 
Volo  verba,  quibus  nuperrime  praeceptor  meus  honora¬ 
tissimus,  Cei.  Schoemann,  in  commentatione  de  li¬ 
thotomia  Celsiana  usus  est: 

i  Legite  Celsum. 


I. 

Quaedam  de  hydriatices  historia  ante  Celsi  aetatem  c). 


Antiquissimis  temporibus  vitae  ratio  hominibus  fuit  sim¬ 
plicissima  *) :  quo  factum  est,  ut  rarissime  morbis  la¬ 
borarent,  et  quum  forte  malo  quodam  correpti  essent, 
simplicissima  quoque  medendi  ratione  reficerentur.  Ve¬ 
rique  simile  est,  ait  Celsus6 7),  inter  nulla  auxilia  ad¬ 
versae  veletudinis  plerumque  tamen  eam  bonam  contigisse 
ob  bonos  mores,  quos  neque  desidia,  neque  luxuria  vi¬ 
tiarunt.  Siquidem  haec  duo  corpora  prius  in  Graecia, 
deinde  apud  nos  (et  alias  gentes)  afflixerunt8).  Ideo- 
que  multiplex  ista  medicina  neque  olim,  neque  apud 
alias  gentes  necessaria  vix  aliquot  ex  nobis  ad  sene¬ 
ctutis  principia  perducit. 

Simplicissima  autem  medicina,  aqua ,  homines  jam 
a  prima  origine  usi  sunt9):  aqua  enim  et  potio  et  la¬ 
vatio  est  naturalis:  usus  autem  magis  diaeteticus  erat; 
sic  in  sacris  Judaeorum  libris  haud  raro  invenitur. 
Balnea  non  minus  sanitatis  quam  munditiae  causa  legi¬ 
bus  sacris  erant  constituta 10)  (jLevitic.  14,  8.  15,  5  sqq. 

6)  Cf.  Hydriatica  oder  Begriindung  der  Wasserheilkunde  au£ 
wissenschaftlicken  Principien,  Geschichte  und  Literatur.  Mit  Darle- 
gung  aller  neueren  Schriften  uber  Wasserheilkunde  narh  ikrem  In- 
halte  und  Werthe.  Von  Dr.  Bernhard  Hirschel  prakt.  Arzt  in 
Dresden.  Leipz,  Veri.  v.  O.  Wigand,  1840. 

Balneotechnik  oder  Anleitung  Kunstbader  zu  bereiten  u.  anzuwenden 
von  Dr.  Christ.  Heinr.  Theodor  Schreger,  ZweiTkle.  Fiirth  1803, 

*)  Simplex  sigillum  veri.  Boerhaave. 

7)  libr.  I.  praef.  (2,  10.) 

8)  Cf.  Friedlaender  p.  15.  sq. 

9)  Cf.  Schreger  2.  p.  3. 

10)  Cf.  Schreger  ibid.  p.  4. 

10  sqq.  13.  16.  18.  21  sq.  27.  16,  4.  24.  26.  28.  17,  15  sq. 
22,  6.  Num.  19,  7  sq.  alibi) :  mulieres  et  virgines  et  ipsa 
regis  filia  fiuvio  lavabantur  (Exod.  2,  5.  Huth  3,3.  2  Reg. 

11.2.  Ezech.  16,9.  23,40.  Histor.Susann. etDan.  15 sqq.): 
neonati  aqua  abluebantur  (Ezech.  16,  4.).  At  non  modo 
diaetetice,  sed  etiam  pro  medicina  Judaei  utebantur 
aqua 5  sici  Naeman  lepra  infectus  Jordanis  aqua  sanatus 
est  (4  Reg.  5,  10  sqq.  cf.  Joh.  5,  2  sqq.).  Varia  quoque 
balneorum  genera  adhibebantur:  aliis  totum  corpus  Q.ov- 
oig),  aliis  solae  manus  lavabantur  ( 'vlipig ),  in  aliis  aqua 
tantum  adspergebatur  ^avziopogj  cf.  Epist.  ad  Hebr. 
9, 10.  10,22.):  etiam  pediluvia  erant  in  usu  (Genes.  24, 32. 
Evang.  Joh.  13,  5  sqq.). 

Aquae  potus  in  orientis  aestu  illarum  regionum 
incolis  erat  vere  necessarius:  „ infiniti  propemodum  sunt 
populi  tum  in  Africa  tum  in  Asia  aquam  solam  potan¬ 
tes,  qui  rectissime  valent:  corpora  habent  boni  tum 
succi  tum  habitus  praesertimque  in  locis  calidis  atque 
in  summe  calidis  corporibus  aquae  usus  est  saluberri¬ 
mus11)/4  Sic  et  sola  aqua  et  cum  pane  in  vetere  te¬ 
stamento  memoratur  (Genes.  21,  14  sqq.  26, 19.  32.  Exod. 
7,18.  21.  24.  15,  23  sqq.  27.  23,  25.  32,  20.  Deuteron.  2,6. 
Judic.  7,  4  sqq.  15,  19.  Ruth2,  9.  3  Reg.  17,  4.  6.  Neliem. 

13.2.  Ps.  23,  2.  78,  44.  Proverb.  25,  21.  Jes.  33,  16.  41, 
17.  49,  10.  alibi):  hospitibus  refrigerandi  causa  praebe¬ 
batur  (Genes.  24,  11  sqq.  al.):  in  desertis  Israelitae  a 
Mose  aquam  vehementer  postulant  (Exod.  17,  1  sqq.  cf. 
Numer.  20,  2.  Ps.  78,  15.  20.). 

Ganges 12 ),  maximus  Indiae  fluvius,  divino  honore 
colebatur  ac  Nilus 13)  ab  Aegyptiis  Deus  habebatur  et 
foeminas  et  terras  fecundans:  ,, terram14)  enim  Aegypti 
arenosam  et  omnino  sterilem  limo  pinguissimo  aquae 

11)  Prosper  Alpinus  de  medicina  Aegyptiorum.  Denuo  edi¬ 
dit  J.  B.  Friedreich,  Nordlingae  typis  C.  H.  Beck.  MDCCCXXIX. 
libr.  I,  cap.  12  (vol.  I.  p.  90.)  Cf.  I,  8.  Sclireger  1.  p.  3. 

12)  Cf,  Schreger  2.  p,  11.  Friedlaender  p.  36. 

13)  Cf.  Friedlaender  p.  49  sq, 

14)  Prosp.  Alpin»  I,  8.  cf.  1,  10. 

larga  inundatione  obtegit  fecundissimamque  et  cultui 
aptissimam  reddit  quamobrem  cum  Chaldaeis  certa» 
bant,  utrum  aquae,  an  ignis  Deus  major  esset,  atque 
aquae  Deus  superior  discessit,  quippe  qui  et  valetudi¬ 
nem  confirmaret  et  sanitatem  afferret.  Omnino  aquae 
usus  apud  Aegyptios  fuit  frequentissimus i5):  quod  qui¬ 
dem  apparet  e  libris  Prosperi  Alpini  de  medicina 
Aegyptiorum,  qui  hujus  aetate  ab  antiquis  suis  moribus 
minime  recesserant.  ,, Balnea,  inquit16},  ex  dulci  aqua 
parata  in  usu  habent  frequentissime  tum  ad  refrige¬ 
randa  corpora,  tum  ad  varium  illorum  ornatum “ :  et 
paulo  post:  „ balneis  illis  ea  gens  utitur  ad  corporis  or¬ 
natum  atque  ad  multos  morbos  ex  plenitudine  humorum 
prohibendos  demum  que  ad  multos  varios  que  obortos 
etiam  morbos  abigendos.  “  De  variis  balneorum  gene¬ 
ribus  dicit17}:  „ Balnea  illa  calida ,  tepida  frigidaque 
quolibet  tempore,  quando  quis  velit,  ibi  reperiet.  Sed 
plerumque  ea  balnea  sunt  temperate  calida .  Calida  18j 
enim  in  triplici  sunt  caloris  differentia:  etenim  illorum 
quaedam  multam  et  quaedam  parum  calida  sunt,  haec 
lepida  atque  illa  calida  medici  appellant.  Tertio  sunt 
alia  medio  modo  se  habentia,  quae  scilicet  temperate 
calida  existunt/^  Deinde  vaporaria  quoque  explicat19) 
et  refert20),  Aegyptios  maximeque  mulieres  pro  corpo¬ 
rum  abstersione  balneis  uti,  quarum  etiain  pleraeque 
pinguedinem  in  iis  procurent21),  quum  quo  carnosiores 
et  pinguiores  sint,  eo  libentius  se  a  viris  expeti  putent. 
Tum  balneorum  usum  ad  sanitatem  apud  eas  gentes 
utilem  narrat22):  „scio  etenim,  ait  Guilandinus,  illos  po¬ 
pulos  plurimum  illorum  balneorum  habere  usum ,  tum  ad 

15)  Cf.  Friedlaender  p.  53.  Schreger  2.  p.  4.  48. 

16)  Prosp.  Alpin.  III,  15.  cf.  I,  2.  8,  9. 

17)  Ibid. 

18)  Prosp.  Alpin,  III,  16. 

19)  Prosp.  Alpin*  III,  15,  Dampf  bader  cf*  III,  18. 

20)  Prosp.  Alpin.  III,  16.  cf.  I,  2. 

21)  Cf.  Ceis,  I,  3. 

22)  Prosp.  Alpin.  III,  18. 

ipsorum  tuendam,  tum  ad  vitiatam  corrigendam  atque 
denuo  restituendam  sanitatem  denique  usum  illum, 
quo  se  a  morbis  praecaveant,  addit  et  de  balneorum 
usu  ad  varios  morbos  persanandos  tradit23):  „  Balneis 
illis  ex  aqua  dulci  paratis  non  secus  quam  antiqui  ute¬ 
bantur,  Aegyptii  nostri  temporis  ad  varios  tollendos 
morbos  uti  solent.  Usus  eorum  balneorum  apud  eos 
non  unus  observatur,  sed  multiplex,  quando  alii  balneo 
utantur  tepido ,  et  alii  frigido ,  eo  profecto  modo,  quo 
Galen.  hecticos  lavandos  docere  in  lib.  10.  meth.  med. 
videtur,  attamen  illis  non  valde  frigidis  utuntur.  Hi 
vero  observantes  ex  his  febrilem  calorem  hecticorum  ni¬ 
hil  deminui,  ad  frigidum  balneum  accedunt,  sensim  ac 
sensim  ad  frigiditatem  per  tepiditatis  gradus  ascenden¬ 
tes:  a  tepido  siquidem  ad  minus  tepidum  et  ab  eo  ad 
frigidum  et  postea  ad  magis  frigidum  ascendentes :  cor¬ 
poraque  tandem  tota  subito  in  aquam  frigidam  f infi¬ 
ciunt ,  ut  aeque  simul  omnes  paries  corporis  alteren¬ 
tur  ( Tauchbad ).  In  putridis  etiam  febribus  apud  illos 
usus  balneorum  est  frequentissimus :  eo  etenim  in  omni¬ 
bus  tum  continuis,  exceptis  pestilentibus,  tum  intermit¬ 
tentibus  familiarissime  utuntur,  non  tamen  in  principiis, 
sed  quando  febres  statum  adeptae  sunt,  vel  declinare 
coeperint.  In  his  etenim  calidis  balneis  singulis  diebus 
ante  cibum  aegrotos  immergunt  eosque  ibi  per  horam 
morari  jubent.  “  Tum  loquitur  de  variis  in  balneorum 
usu  cautionibus,  quas  Aegyptii  quoque  observabant  et 
balneorum  genus  propter  sudationum  lavationumque  fri¬ 
gidarum  conjunctionem  methodo  Priessnitzianae 
simillimum  memorat  his  verbis24):  „ quare  in  biliosis 
febribus  atque  adustis  illorum  balneorum  ibi  jure  merito 
est  frequentissimus  usus.  Corporaque  illa  in  primis 
in  aerem  temperate  calidum  paululum  versari  sinunt , 
in  quo  exudant ,  atque  cutanei  meatus  laxantur ;  mox 
oleo  violaceo  vel  nenupharino  ab  iis  inunguntur  5  et  ter - 

23)  Ibid.  III,  20. 

24)  Ihid. 

lio  n  aquam  tepefactam  merguntur  sinunlque  ibi  tan¬ 
tisper  morari,  quousque  aqua  balnei  omnem  calorem 
amiserit  frigidamque  redditam  aegri  amplius  innoxie 
ferre  non  possunt:  qui  e  balneo  educti  linteis  abster¬ 
guntur  atque  exsiccantur  in  lectuloque  positi  aliquan¬ 
tisper  dormiunt:  mox  cibo  reficiuntur. “  Quod  bal¬ 
neorum  genus  Priessnitzianae  rationi  ita  quidem 
praestare  mihi  videtur,  ut  pericula,  quae  aegrotis  per 
subitam  multi  sudoris  et  aquae  frigidissimae  commuta¬ 
tionem  non  numquam  imminent,,  illo  plerumque  evitari 
possint.  „Sed  quid  dicemus,  pergit,  de  melancholi¬ 
cis  25),  qui  his  lepidis  balneis  tum  in  universum  corpus, 
tum  praecipue  supra  capitis  suturam  coronalem  stillan¬ 
tibus  f  Tropfbad ?J  perfecte  sanantur  ?“  Alia  vero  multa 
morborum  genera,  contra  quae  Aegyptii,  ut  Prosper 
Alpinus  refert26),  balnea  adhibebant,  eo  magis  omit¬ 
tam,  quo  fecundiorem  cuique  ipsam  Alpini  librorum 
lectionem  esse  credo:  addam  solam  oculorum  inflamma¬ 
tionem  fAegyptische  Augenentxundung  ? ),  de  qua  scri¬ 
psit:  „haec  obiter  de  usu  balneorum  in  putridis  febri¬ 
bus  diximus,  quibus  illi  nil  minus  familiariter  utuntur]  ad 
plures  alios  morbos,  nempe  ad  oculorum  inflammatio¬ 
nes 27):  nec  ad  oculos  modo  ipsos,  sed  ad  universum 
corpus,  ut  corpora  exsiccent  atque  contemperent."  Dein¬ 
de  describit  et  exponit28)  balneorum  loca,  quae  anti- 
quoruih  et  omnino  orientalium  balneis  sunt  simillima: 
etenim  et  Cayri  et  Alexandriae  multas  fereque  innu¬ 
meras  aedes  magnifice  pro  balneorum  usu  constructas 
habebant,  quarum  ad  dispositionem  infra  redibo. 

Aquae  potus  quoque  fere  omnibus  aliis  Aegyptii 
praeferebant:  sic  affert  Prosper  Alpinus29):  „pro 
potu  omnes  Aegyptii  Maho metis  asseclae  suavissima 
iiliusce  fluminis  (_sc.  Nili)  aqua  utuntur,  quae  aliis  om- 

25)  Cf.  Prosp.  Alpin.  I,  12. 

26)  Toto  libr.  III.  capit.  20. 

27)  Cf.  Ceis.  I,  5. 

28)  Ibid.  III,  15. 

29)  I.  c.  I,  10. 


nibus  bonitate  videtur  praeferenda  30)“:  ac  paulo  infe¬ 
rius:  „  plerique  incolarum  Iiac  aqua  ita  clarefacta  pro 
potu  atque  cibo  utuntur31).  Alii  multi  eam  pluribus 
diebus  residere  ac  purgari  -  permittunt ,  ut  purissimam 
atque  quain  tenuissimam  reddant,  quae  proculdubio  om¬ 
nium  est  aquarum  praestantissima  32).  liecte  quidem 
ipsi  quoad  conservandam  sanitatem  se  gerunt  illa  uten¬ 
tes  aqua  etc.33).“  Longaevitatis  quoque  causam  Ae¬ 
gyptii  in  Nili  fluminis  aquae  potu  esse  positam  existi¬ 
mabant  34).  Non  solum  vero  ad  sitim  sedandam  sani¬ 
tatemque  confirmandam,  sed  etiam  ad  morbos  et  lenien¬ 
dos  et  depellendos  ab  Aegyptiis  adhibitus  est  aquae  po¬ 
tus35):  aquae  autem  usum  non  recte  ea  utentibus  valde 
noxium  fieri  posse,  optime  intelligebant 36). 

Jam  copiosius  fortasse  aquae  usum  apud  Aegyp¬ 
tios  pro  scriptiunculae  meae  finibus  exposui:  „ multis 
autem  persuasum  est,  ibi  medicinam  primas  habuisse 
radices 37)  plurimosque  illustres  viros  tum  in  medi¬ 
cina38),  tum  in  aliis  scientiis  olim  in  Aegypto  floruis¬ 
se  “39):  et  tum  in  aquae  usu,  qui  ex  Aegypto  in  Grae¬ 
ciam  atque  Italiam  40)  translatus  est ,  Aegyptios  si¬ 
millima  Celsi  et  omnino  veterum  rationi  usos  esse 
ostendetur,  quamobrem  quae  fusius  explicetur,  digna 
mihi  visa  est. 

30)  Cf.  I.  c.  I,  2.  7.  8.  9.  10.  11.  12. 

31)  Cf.  I.  c.  I,  12,  II,  1.  quibus  ex  locis  patet,  Aegyptios  putasse, 
Nili  aquam  sanguinis  generationi  non  minus  favere  quam  nutritioni. 

32)  Cf.  1.  c.  I,  11.  (vol.  I.  pag.  74.  77.  80.) 

33)  Ibid.  cf.  I,  12. 

34)  Ibid.  (vol.  I.  pag.  74.  77.  81.) 

35)  Cf.  1.  c.  I,  12.  coli.  I,  3.  10.  II,  8.  IV,  7, 

36)  Ibid.  cf.  I,  14.  (vol.  I.  pag.  97.  102.  106.) 

37)  Cf.  Friedlaender  p.  47. 

38)  Homer.  Odyss.  IV,  231  sq, 

i  irjiQog  d£  exuGzog  tniGZKfxwog  neol  ndyicay 
KpiJ-QcoTzcoy.  —  Cf.  Friedlaender  p.  53. 

39)  Prosp.  Alpin.  I,  1. 

40)  Cf.  Friedlaender  p.  137.  et  infra  pag.  13.  15. 

Antiquissimo  tempore  Persae  quoque  solam  aquam 
bibebant,  donec  vini  potum  cognoverunt  (Herodot.  i,  71.)  41). 

Graeci  autem  corporis  et  pulchritudinem  et  robur 
colentes  aquae  usum  et  in  primis  balnea  magni  aesti¬ 
mabant:  quo  factum  est,  ut  aquae  mentionem  saepis¬ 
sime  faciant:  sic  H  orner  u  s  Nausicaam  ej usque  ancil¬ 
las42),  sic  Ulixem43)  in  flumine  se  lavantes44)  tradit: 
similiter  munditiae  causa  balneis  utuntur45):  hospitibus 
aqua  calida46)  praebetur47)  potissimum  ad  pedes48)  la¬ 
vandos  ;  vulnerati  quoque  heroes  aqua  recreantur  et 
sanantur  4y) :  ita  Nestor  Machaonem  ab  Hecamede  ca¬ 
lida  lavari  jubet50)  vulneratumque  et  exanimatum  He¬ 
ctorem  Xanthi  fluvii  undis  sanatum  videmus  51):  atque 
Theocritus  ducentas  et  quadraginta  puellas  in  fluvio 
se  lavasse  commemorat.  Aesculapii,  artis  medicae 
dei,  templa  a  fluviis  et  fontibus,  calidis  potissimum  ac 
salutaribus,  haud  procul  erant  aedificata:  aegrotique 
interiora  templa  non  nisi  piis  lustrationibus  aliisque  re- 

41)  Cf.  Herodot.  I,  138.  Strab.  15,  3, 

42)  Hom.  Odyss.  VI,  96. 

43)  Ibid.  VI,  224. 

44)  Coli.  Hom.  II.  XXI,  560.  Od.  VII,  296.  X,  572. 

45)  Hom.  Od.  VIII,  364.  XVIII,  172.  179.  XXII,  478.  XXIV, 

365.  Phaeaces  voluptatis  causa:  Od.  VIII,  249. 

46)  Aquam  ad  balneum  adbibendam  infundebant  tripodi  et  cale¬ 
fiebat  ea  et  denique  fervebat.  Cf.  II.  XVIII ,  347  sqq.  Od.  VIII, 

427  sqq.  X,  359  sqq.  coli.  XIX,  386  sqq. 

47)  Cf.  Od.  I,  310.  III,  464.  IV,  48,  252.  VIII,  450  sqq.  X,  450.  ' 

XXIII ,  154  sqq.  Omnino  veteres  quotidie  et  ante  sacra  facienda 
(II.  I,  313.  III,  270.  VI,  266.  Od.  III,  440  sqq.)  precesque  ad  Deqs 
mittendas  (II.  I,  449.  IX,  171.  174.  XVI ,  230.  XXIV,  303  sqq.  Od. 

II,  261.  III,  445,  IV,  760  XII,  336  XVII,  58)  et  ante  epulas  (Od[ 

I,  138.  146.  III,  338.  IV,  52.  coli.  213.  216.  X,  182.  Aristopb.  Av. 
463)  non  minos  quam  itineris  vel  pugnae  molestiis  ac  sudore  fati¬ 
gati  (Od.  V,  264.  X,  363.)  atque  inquinati  (II.  X,  575  sqq.  Od.  VI, 

210  sqq.  XIX,  317  sqq)  ad  corpora  purganda  aqua  utebantur. 

48)  Cf.  Od.  XIX,  358.  376.  387.  504. 

49)  Cf.  II.  V,  905.  XI,  829  sq.  cll.  845. 

50)  If,  XIV,  6  sq. 

51)  II.  XIV,  433  sqq.  cf  Schreger  2.  pag.  42  sq.  qui  tamen  mi¬ 
nus  recte  quaedam  enarrat :  idemque  fere  valet  de  Ilirscliel.  pag.  5 1* 

bus  praeparatis  intrare  poterant:  postea  sacrificia  atque 
alii  instituebantur  ritus,  quorum  summi  erant  momenti 
lavationes,  etiam  in  aqua  marina  vel  in  salutari,  si  quis 
templo  erat  vicinus,  fonte  adhibitae:  earum  vero  vis 
atque  efficacitas  et  unctionibus  et  frictionibus  admodum 
augebantur  itaque  eventus  erant  prosperrimi,  et  qui  con¬ 
valuerunt  tabulis  votivis  relictis  grati  templo  discede¬ 
bant52).  Hercules  qui  thermarum  53)  Deus  coleba¬ 
tur  in  nummis  veteribus  aqua  e  leonis  faucibus  prorum¬ 
pente  perfusus  fingitur  ejusque  in  cultu  liquores  per 
simulacra  dei  dispergebantur.  Spartani  et  infantes 
et  senes  et  virgines  in  balnea  frigida,  sacra  Lycurgi 
lege  instituta,  demittebantur :  atque  Graecorum  prover¬ 
bium  erat  Euripidis54)  illud:  ftulaGoa  ydvKei  narra 
zav&Qcomov  xccxa:  et  Pindarus  55):  vScqq,  ait,  ccqlgtov. 

Macedones  balnea  calida  ita  odisse  feruntur,  ut 
foeminae  vel  post  partum  frigida  lavarentur:  atque  Scy¬ 
thae  frigore  consueti  frigida  quoque  aqua  secundum 
legem  utebantur. 

Mali  antiqui,  ut  adhuc  populi  quidam,  neonatos 
in  fluvium  immergebant,  eorumque  posteri,  veteres  Ro¬ 
mani ,  robusta  corporis  natura  praediti 56),  balnea  fri¬ 
gida  ita  amabant,  ut  juvenes  ludis  in  campo  Martis  in¬ 
censi  fatigatique  in  Tiberis  fluvium  ad  corpora  refrige¬ 
randa  statirn  se  praecipitarent  57):  eaque  balnea  illi  ne 
tunc  quidem  prorsus  negligebant,  quum  jam  viribus 
morum  effrenatione  exhaustis,  ut  corpora  libidine  dif¬ 
fluentia  reficerent,  ad  balnea  tepida  et  calida  fugiebant 
Quo  quidem  tempore  Caesar  Augustus  ita  quoque 

52)  Cf.  Friedlaender  pag.  68.  70. 

53)  Ilqay.lsia  Iovtqcc  cf.  Schreger  2.  pag.  43. 

54)  Iphig.  Taur.  1193.  cl!.  Hippol.  649.  (Senec.  Hippolyt.  715.) 
Sophocl.  Aj.  654  sq.  Oedip.  K.  1227  sq.  Virgii.  Aen.  II,  719.  Ta- 
cit.  Ann.  15,  44.  Catuli,  8>  5  sq. 

—  —  Qnantum  non  ultima  Tethys, 

Non  genitor  Nympharum  abluit  Oceanus. 

55)  01.  I,  1.  sequitur  Thaletem  Milesium  cf.  Clem.  Alex.  19,17. 

56)  FViedlaender  p.  137. 

57)  Cf.  Schreger  2,  pag.  6. 

effeminatus,  ut  vel  levissimae  aurae  flatum  horreret  et 
ad  corpus  movendum  in  solium  siccum  descenderet, 
tabe  confectus  conclavia  sua  pelle  munita  5S)  ac  balnea 
calida  Antonio  Musa59)  medico  auctore  reliquit  et 
aquam  frigidam  bibit  frigidaque  perfusus  est:  quo  mo¬ 
do  quum  Augustus  sanitatem  prorsus  recuperavisset60), 
Musa  amplissimum,  quod  decebat  Imperatoris  liberalita- 
tem,  munus  famamque  latissimam  accepit61). 

Veteres  quoque  Germani,  majores  nostri  validis¬ 
simi,  lavationibus  frigidis  in  fluviis  utebantur62)  eorum- 
que  Dei  in  lucis,  qui  aquis  abundabant,  potissimum  co¬ 
lebantur  et  apud  fontes:  quare  Claudianus  canit: 
„Natos  explorat  gurgite  Rhenus.  “  Fer  hiemem  autem 
in  aquis  calidis  lavabantur  et  postea  haud  aliter  ac 
Romani  paulatim  iis  abutebantur63). 

Galli  denique  in  sacris  fontibus  non  modo  sani, 
sed  etiam  aegri  se  lavabant. 

De  aquae  usu  apud  Graecos  et  Romanos  a  scri¬ 
ptoribus  posterioris  temporis  certiores  etiam  fieri  pos¬ 
sumus.  Ouamquam  enim  jam  Pythagoras  (530  a. 
Ch.  n.)  balneorum  frigidorum  usum  ex  Aegypto  64) 
in  Graeciam  transtulerat  eumque  discipulis  suis  non 

58)  Cf.  Vet,  Schol.  ad  Hor.  Epp.  I,  15.  Nam  quum  dolore  ar¬ 
thritico  (?)  laboraret  et  ad  summam  maciem  perductus  esset ,  curante 
Camel io  medico,  qui  eum  adeo  calidis  curabat,  ut  tectum  cubiculi 
ejus  velleribus  muniret:  etc. 

59)  Cf.  SprengeI,  Kurt,  Versuch  einer  pragmatischen  Ge- 
schichte  der  Arzneykunde  von;  3.  Aufl.  Halle  1823,  2.  Thl.  p.  33  sq. 
Friedlaender  p.  143. 

60)  Suet.  vit.  Aug,  c.  81.  Dio  Cass.  53,  30.  Kcu  avrov  {Av- 
yovGTOv) ,  fiijdkv  t&v  nctvv  avctyxaCwv  noiuv  dwdfievov ,  'Avitoviog 
ng  MovGag  xal  ipvxqoXovGicug  xal  ipv/QonoGiaig  apsGcoGs, 

61)  Aegritudine  Augusti  artem  suam  illustravit.  —  Ob  quam 
causam  ab  Augusto  usque  ad  sestertium  quadringenties  ex  Senatus¬ 
consulto  accepit.  Vet.  Schol.  ad  Hor,  Epp,  I,  15.  Cf,  Suet,  vit» 
Aug.  c.  59. 

62)  Schreger  2.  p.  9. 

63)  Id.  1.  c.  1,  p.  3.  et  2.  p.  44. 

64)  Cf.  quod  -supra  memoravi  p.  10,  Friedlaender  p,  84.  85. 
89.  cll.  60. 

magis  ad  corpus  quam  ad  animum  corroborandum  ve¬ 
hementer  et  commendaverat  et  praeceperat,  tamen  divi¬ 
nus  Hippocrates  65)  (460  —  370?  a.  Ch.  n.)  medico¬ 
rum  pater,  a  quo  in  medicina  veritatis  principia  etiam 
nunc  et  in  posterum  duci  possunt,  auctoritate  sua  usum 
Illum  magis  constituit  atque  confirmavit.  Namque  e  ta¬ 
bulis  votivis,  quas  aegroti,  ubi  convaluerunt,  in  Aescu¬ 
lapii  templo  suspendebant,  summam  curationis  perfici 
humoribus,  certissime  cognovit  ideoque  saepissime  aquae 
usum  proposuit66).  Primus  quoque  aqua  frigida  corpus 
calefieri,  calida  refrigerari  affirmavit,  neque  minus  aquae 
et  perfusioiies  et  frictiones  novit.  Calidae  aquae,  ait, 
perfusionibus  gignitur  somnus :  in  lipothymia  prodest 
perfusio  frigida.  Quibus  perfusionibus  adhibitis  curatur 
rigor  nervorum :  artuum  morbi  leniuntur  et  sanantur :  do¬ 
lores  restinguuntur.  In  lienteria  et  oculorum  morbis 
balnea  adhibet67) :  in  balneorum  autem  usu  quietem  esse 
tenendam:  cito  alios  perfundere  ac  deinde  abstergere 
jubet :  praeterea  frigida  aqua  contra  icterum,  hypochon- 
driam,  rheumatismum,  paralyses,  tumores,  ulcera,  ar¬ 
thritidem,  febres,  peripneumoniam,  phthises,  alia  lauda¬ 
tur.  Balnea  vero  in  statu  bilioso,  nausea,  diarrhoea, 
alvi  obstructione,  magna  infirmitate,  sufficiente  sangui¬ 
nis  ex  naribus  profluvio  obesse  dicit  Primus  quoque 
spongiam  ex  aqua  commendat. 

Postea  Herodicus  belli  Peloponnesiaci  tempore 
(431  —  404  a.  Ch.  n.)  lavationes  cum  frictionibus  arti¬ 
ficiosis  junctas  ad  tuendam  et  confirmandam  et  reficien¬ 
dam  valetudinem  praescripsit  ac  Dioxippus  Cous  ex 
Hippocratis  praeceptis  diaeteticis  nil  retinuit  nisi  potio¬ 
nes  in  febribus  acutis,  dum  Chrysippi  Cnidii  (340 

65)  Cf.  Ceis.  I,  praef.  Hujus  (Democriti)  autem  (ut  quidam 
crediderunt)  discipulus  Hippocrates  Cous,  primus  quidem  ex  om¬ 
nibus  memoria  dignis ,  —  vir  et  arte  et  facundia  insignis.  CII.  II, 
praef.  II.  14.  VII,  praef.  Friedlaender  p.  95  sqq. 

66)  Cf.  Sclireger  2.  p.  43.  Friedlaender  p.  107,  cll.  Hipp,  lib. 

de  aere,  loc.  et  aq.,  de  diaet.  in  acut.  etc.  , 

67)  Cf.  Ceis.  IV,  16.  VI,  6. 

a.  Ch.)  sectatores  jam  potum  noxium  esse  contenderunt. 
Oiiib us cum  Erasistratus  Ceus  (305  a.  Ch.),  novae 
scholae  auctor,  qui  magnam  diaeteticae08)  dabat  ope- 
ram  et  vel  contra  solis  ictum  spongiam  ex  aqua  frigida 
superimponebat,  summopere  concertavit. 

Romae ,  quo  tunc  ars  medica  in  primis  ex  Grae¬ 
cia  migravit,  balnea  frigida  jam  dudum  erant  in  usu, 
ut  supra  commemoratum  est.  Lucio  autem  Tarqui¬ 
nio  Prisco  rege  (616  —  578  a.  Ch.  n),  qui  politiore 
elegantia  praeditus  vitae  cultum  augere  consuevit,  bal¬ 
neae  esse  exortae  videntur;  tunc  etiam  aquae  ex  alto 
inspersiones  factas  esse  haud  improbabile  est09):  quippe 
quas  medici  aquae -ductibus  primum  ab  Appio  Clau¬ 
dio  (312  a.  Ch.)  exstructis  facile  excogitare  possent. 
A  Graecis  autem,  quos  magis  magisque  post  bella 
contra  Pyrrhum  gesta  (282  a.  Ch.)  cognoscebant,  Bo- 
manl  non  solum  ad  vitae  cultum  et  elegantiorem  et 
copiosiorem  traducti  sunt,  sed  etiam  accuratam  melioris 
balneorum  institutionis  cognitionem  ceperunt.  Jam  an¬ 
tea  quidem  ab  illis  ipsis  servis,  quos  aquarios  nomina¬ 
bant,  ex  conchis  atque  curcurbitis  excavatis  vel  vasis 
fictilibus  aqua  perfundebantur  et  frigida  et  calida,  sed 
Asclepiades  Bithynus  (160  a.  Ch.  n.),  Cleophan- 
ti70)  Aegyptii71)  discipulus,  medendi  rationem  magna 
ex  parte  mutavit 72)  et  balneorum  quoque  usum  prorsus 
novum  effecit 73).  Oui  quamvis  philosophiae  Epicureae 
sectator  74),  tamen  in  morbis  curandis  rationem  maxime 
naturalem75)  est  secutus:  sic  ejus  votum  Celsus  re¬ 
fert76):  „ Asclepiades  officium  esse  medici  dicit,  ut 

68)  Cf.  Friedlaender  p.  133.  cll.  Ceis.  III,  4.  IV,  11. 

69)  Cf.  L.  W.  Mauthner,  die  Heilkrafte  des  kalten  Wasser- 
strahls.  Wien,  1837.  p.  124. 

70)  Cf.  Ceis.  III,  14.  Sclireger  2  p.  43. 

71)  Cf.  quod  supra  p.  10.  commemoravi,  cll.  Spregel  II,  p.  6 

72)  Ceis.  I.  praef.  cll.  I,  3.  IV,  19.  V.  praef. 

73)  Cf.  Ceis.  II,  17. 

74)  Cf.  Ceis.  I,  praef. 

75)  Cf.  Ceis.  IV,  4. 

76)  Ceis.  III,  4. 

Ullo,  ut  celeriter ,  ut  jucunde  curet/'  Remedia  vero 
diaetetica,  quae  diligebat  Asclepiades  77),  erant  ab¬ 
stinentia,  vinum78),  frictiones79)  et  fortiores  et  lenio¬ 
res  ,  motiones  et  exercitationes ,  tum  gestationes so), 
tum  ambulationes;  balnea81)  eaque  frigida  ad  morbos 
sanandos  adhibebat,  quam  ob  causam  cognomen  ei 
datum  est  xpvxQolovTTjg ,  et  aquae  usum  internum  etiam 
in  diarrhoea  commendabat 82)  ac  balineas  pensiles  83) 
invenit.  Declamationes  quoque,  risus,  cantus,  musica 
in  morborum  curatione  locum  tenebant 84). 

Jam  apud  Romanos  omnia  balneorum  genera  in¬ 
veniri  poterant:  verum  prae  ceteris  calida:  quo  factum 
est,  ut  aquae  frigidae  usus  fere  prorsus  negligeretur, 
et  fortasse  totius  memoriam  oblivio  delevisset,  si  medici 
tum  balneorum  calidorum  usum  non  coercuissent.  At 
Antonius  Musa  libertus  (10  p.  Ch.  n.),  supra  jam 

77)  Cf.  Ceis.  V.  praef.  Sprengel  II,  p.  23. 

78)  Cael.  Aurei,  acut.  lib.  I,  15.  cll.  Ceis.  IU,  14.  Plin.  23,  1. 

79)  Cf.  Ceis.  II,  14.  Friedlaender  p.  139. 

80)  Cf.  Ceis.  II,  15.  Friedlaender  ibid. 

81)  Ceis.  II,  17  cll.  Schreger  2.  p.  43. 

82)  Cf.  Ceis.  I,  3.  IV,  19.  AZKAIiniAAO YE  ‘YEIEINA 
IIAPArrE  AMATA.  Des  Asclepiades  von  Bitkjnien  Gesundheits- 
vorsebriften  nacli  den  vorhandenen  Handschriften  zum  ersten  Male 
vollstandig  bearbeitet  und  erlautert,  sowie  mit  lateinischer  Parapbrase 
nnd  deutscher  Uebersetzung  im  Versmaasse  der  Urschrift  versehen 
von  Robert  Ritter  von  Welz,  Doctor  der  Medicin  ete*  Wiirz- 
burg,  Druck  v.  F.  E.  Thein  1841. 

p.  32.  4.  Hqo  tov  xoqov  PqmgCp  t e  y.al  ttoGiv  (pvys . 

7.  KaTaipvyQa  nouaia  ysifiwvog  piGai. 

14.  Xqu  y.al  loETQOlq  aGcpaleGrarq  y.QiGEt,' 

EvyvoTg  l^ilv  ap  eGyrjy.ag  avyiiriQap  nXaGip, 

*Ap  <?£  nludcoGup,  Gnaviov  y.al  gvp  XQOpco. 
p.  36.  31.  @£novg  n6p(op  rj  Xrjt-ig  v^ilp  Gvfj.(fEQ£t , 

‘II  iwp  TQoq)uip  t 6  PQayvTrjg  y.al  rpvyQOT^g 
Kal  twp  vdarcop  77  <7T£Qi\liv%Q0g  noGig . 
p.  38.  40.  Ae^LOxoiTaig ,  (og  iaiQog  t ig  Isyst 

Kal  yhagu  nivovGt  (xay.Qog  6  yQovog . 

83)  Plin.  List.  nat.  26,  3.  Tropfbader  cf.  Sprengel  II,  24,  Fried¬ 
laender  p.  139.  Sturz-  nnd  Regenbiider  cf.  Welz  p.  19, 

84)  Cf.  Cael.  Aurei,  chron.  lib.  1,^5, 


17 


commemoratus,  Imperatoris  Augusti  curationem  susce¬ 
pit  :  qua  feliciter  aquae  frigidae  usu  peracta  huic  denuo 
gloria  ac  medicis  et  melior  status  et  certus  in  civitate 
locus  est  comparatus85).  Idem  Antonius  Mus  a,  ut 
scripsit  Horatius  ipse86),  institutis  frigidae  aquae 
perfusionibus  poetam  Venusinum,  quo  nemo  neque  Cae¬ 
sari,  neque  populo  Romano  tunc  erat  carior,  ad  sani¬ 
tatem  perduxit.  Quem  frigidae  usum,  quum  prosperri¬ 
mus  sequeretur  successus,  brevi  multis  fuisse  invidiae, 
e  verbis  patet  Dionis  Cassii87),  quibus  Antonio 
Musae  objicit,  M.  Marcellum,  Octaviae  fdium, 
iisdem  adhibitis  lavationibus  frigidis  mortuum  esse: 
Marcellus  autem  in  Bajarum  thermis88 )  omnino  post 
minime  vero  per  balnea  frigida  obiit. 

Jam  antea  Themison  (63a.Ch.  n.),  Asclepia¬ 
dis  discipulus  ac  methodicorum  auctor  ejusque  secta¬ 
tores  ,,  contenderunt,  nullius  causae  notitiam  quidquam 
ad  curationes  pertinere  satisque  esse,  quaedam  com¬ 
munia  ( xoivoxrfteg)  morborum  intueri.  Et  quidem  ho¬ 
rum  tria  genera  esse,  unum  adstrictum  ( GxeyvtoGtg ,  gts- 
yvovj ,  alterum  fluens  (jtvGig,  (totudsgj,  tertium  mixtum 
(jte[uypevovy89').“  Itaque  quin  frigidae,  quam  saepissime 
commendabat,  aquae  utilitatem  ad  curandos  morbos 

85)  Cf.  Coei.  Rhodig,  Antiqq.  Lectt.  VI,  12.  „quo  nomine  pe¬ 
cunia  est  ampliter  donatus,  et  annulo  aureo,  quoniam  erat  libertus 
(sc.  Antonius  Musa).  Concessum  idem  juris  non  praesentibus  modot 
sed  et  futuris ,  qui  Medicos  se  profiterentur .  Cll.  Dio  Cass,  1.  c.  Spren¬ 
gel  II,  34.  Friedlaender  p.  142  sq. 

86)  Epp.  I,  15.  — •  —  —  —  Nam  milii  Bajas 
Musa  supervacuas  Antonius  et  tamen  illis 
Me  facit  invisum,  gelida  cum  perluor  unda 

Per  medium  frigus.  Sane  rayrteta  relinqui 
Dictaque  cessantem  nervis  elidere  morbum 
Sulphura  contemni,  vicus  gemit,  invidus  aegris. 

Qui  caput  et  stomachum  supponere  fontibus  audent 
Clusinis,  Gabiosque  petunt  et  frigida  rura. 

87)  53.  oti  %ov  avTov  vn  ainov  rov  MovGa  tqqtiov  .d-SQtxnsvo- 
(48VOS  dntfruve, 

88)  Cf.  Propert.  Eleg.  III,  16,  7  sqq.  cll.  Sprengel  II,  34. 

89)  Ceis.  I,  praef,  cf,  Sprengel  II,  29,  Friedlaender  p,  140, 

ignoraret,  fieri  non  potuit 5  ejusque  aemulus,  Eude- 
mus,  ut  in  passione  cardiaca  per  clysterem  aqua  frigida 
infunderetur,  primus  praecepit90). 

Contra  quos  Celsus91),  et  causae  quoque  aesti¬ 
matione  saepe  morbum  solvi  ostendit:  quamobrem  exem¬ 
plum  affert  Cassii.  „Ergo,  ait,  etiam  ingeniosissi¬ 
mus  saeculi  nostri  medicus,  quem  nuper  vidimus,  Cas¬ 
sius  febricitanti  cuidam  et  magna  siti  affecto,  cum  post 
ebrietatem  eum  premi  coepisse  cognosceret,  aquam  fri¬ 
gidam  ingessit.  Oua  ille  epota,  cum  vini  vim  miscendo 
fregisset,  protinus  febrem  somno  et  sudore  discussit. 
Ouod  auxilium  medicus  opportune  providit  non  ex  eo, 
quod  aut  adstrictum  corpus  erat,  aut  fluebat,  sed  ex 
causa,  quae  ante  praecesserat.^ 

Jam  vero  his  praemissis  quomodo  ex  Celsi  qui¬ 
dem  sententia  et  sanis  et  aegris  in  aquae  usu  sit  ver¬ 
sandum,  mihi  explicandum  est:  priusquam  autem  hoc 
ostendam,  quemadmodum  apud  Graecos  et  Romanos 
balneae  exstructae  et  institutae  fuerint  quaeque  se  la¬ 
vantibus  consuetudo  fuisse  videatur  demonstrare,  non 
alienum  puto  ab  hac  disputatione,  quum  balneorum  usus 
Romanis  consuetus,  a  Celso  saepissime  commemo¬ 
ratus,  minime  sine  illa  expositione  intelligi  possit. 


II. 

De  dispositione  balinearum  ac  lavandi  ratione  *]. 


Balneae  Graecorum  ac  Romanorum  magnae 
aedes  erant  et  oblongae  et  in  duas  partes  pro  viris 

y  1 

90)  Cael.  Aurei,  acut.  lib.  II,  38. 

91)  Ceis,  I.  praef. 

1)  Cf.  Vitruvii  de  architectura  V,  10.  De  balnearum  disposi¬ 
tionibus  et  partibus.  —  Prosp.  AI  pin.  I.  c.  —  Hirschel  I.  c. 
Schregerl.  I.  —  Rust,  theoretisch-praktisches  Handbuch  der  Chi- 
rurgie  etc.  II,  p.  701.  Art.  Balneum  Laconicum ♦  Schinidt,  Ency- 
clopaedie  der  gesannnten  Medicin  etc.  I,  p.  403.  Art.  Bad. 
Delineationes  quasdam  ad  balnearum  dispositionem  pertinentes  inve- 


mulieribusque  divisae  2),  quarum  in  utraque  non  minus 
frigidis  quam  calidis  lavationibus  uti  possent:  atque 
cellae  balnearum  calidae ,  inter  se  distinctae,  ut  simul 
omnes  calefierent,  parietibus  se  attingebant:  „et  item, 
Vitruvius  inquit,  est  animadvertendum,  uti  caldaria 
muliebria  viriliaque  conjuncta  et  in  iisdem  regionibus 
sint  collocata:  sic  enim  efficietur,  ut  in  vasaria  ex  hy¬ 
pocausto  communis  sit  usus  eorum  utrisque:  testudines¬ 
que  alveorum  ex  communi  hypocausi  calefacientur.u 
In  medii  aedificii  parte,  quae  erat  plano  pede,  balnea 
calefiebant:  in  balneis  vero  divitum  Romanorum  privatis 
et  pavimenta  et  aqua  ex  hypogeo2)  pariter  calore  suf¬ 
fundebantur:  hypocausta  haud  raro  aere  calefiebant:  in¬ 
terdum  quoque  aquae  ferventis  vaporibus:  sic  narrat 
Prosper  Alpinus:  „  hypocausta  illa  calfaciunt  calen¬ 
tis  aquae  vapore  in  singularum  labra  elabentis.  Non 
enim  ut  nostri  igne  illorum  balneorum  aerem  calfaciunt, 
sed  humidis  calidisque  aquae  calidae  vaporibus  loca 
illa  complentibus  3).“ 

Cellae  balnearum  in  loco  calido  sitae,  fenestris  oc¬ 
cidentem  versus  vel  ad  meridiem  spectantibus  ad  te¬ 
nuissima  caloris  et  frigoris  inter  se  paulatim  variantium 
discrimina,  non  ad  subitam  mutationem  aptae  erant. 
Huc  pertinent  verba  Vitruvii:  ,, Primum  eligendus 
locus  4)  est  quam  calidissimus ,  id  est,  aversus  a  septen¬ 
trione  et  aquilone.  Ipsa  autem  caldaria  tepidariaque 
lumen  habeant  ab  occidente  hiberno.  Sin  autem  natura 
loci  impedierit,  utique  a  meridie ,  quod  maxime  tempus 
lavandi  a  meridiano  ad  vesperum  est  constitutum^:  et 
Prosperi  Alpini  locus:  „ Recte  meministi,  innumeras 

nies  in  A.  Corn.  Celsi  medicinae  libris  ab.  Ed.  Milii gan  editis 
(Edinburgi  1826). 

Delineatus  est:  A.  Ordo  aedificii  balneorum. 

B.  Laconicum  Caracallae . 

C.  Solium  seu  labrum ,  in  quo,  in  balneis  veterum,  lavabantur. 

2)  Cf.  Schreger  2.  p.  7.  46. 

3)  Prosp.  Alpin.  III,  15. 

4)  Cf.  Ceis.  I,  2,  Sclunidt  I.  c, 

2* 

permagnas  aedes  ibi  pro  balneis  paratas  spectari,  mul¬ 
tis  variisque  cameris  inter  se 'distinctis  praeditas  eo¬ 
dem  que  modo,  ut  tu  dixisti,  constructas  atque  ordina¬ 
tas,  ut  in  qualibet  camera  idoneus ,  quoad  validitatem , 
aer  esset  pro  variorum  corporum  usu  vario  paratus. 
Namque  varia  hypocausta  sive  camerae  varium,  quoad 
caliditatem,  aerem  habent,  ut  variis  corporum  tempera¬ 
mentis  auxilio  sint.“ 

In  praefurnio  sive  propnigeo  erat  hypocausis>  quo 
ligna  carbonesque  ad  ignem  alendum  injiciebantur  5). 
Juxta  vel  supra  hypocaustum  thermarum  cellae  erant 
sitae:  „ac  primum  quidem  conclave,  vasarium  dictum, 
in  quo  ahena  tria  aliud  supra  aliud  erant  composita: 
unum  supra  ignem  calidarium 6 7)  s.  caldarium  seu  alie¬ 
num  aquam  calidam  ad  balneum,  calidarium  dictum, 
mittendam  continens:  alterum  tepidarium  7 J ,  aquam  te¬ 
pidam  ad  balneum,  quod  vocabant  tepidarium,  emittens: 
tertium  frigidarium  8 9),  aquam  frigidam  mittens:  atque 
ita  collocata,  uti  ex  tepidario  in  caldarium,  quantum 
aquae  calidae  exiisset,  influeret:  de  frigidario  in  tepi¬ 
darium  ad  eundem  modum  “  °) :  aqua  autem  frigida  ex 

5)  Cf.  Schreger  2.  p.  46. 

6)  Cf.  Ceis.  I,  4.  Bacchius  de  Thermis  VII,  6. 

7)  Cf.  Ceis.  I,  3.  4. 

8)  Cf.  Ceis.  I,  1.  3. 

9)  Cf.  Vitruv.  I.  c.  structurae  genus  copiosius  explicat  his  verbis : 
„Suspensurae  caldariorum  ita  sunt  faciendae,  uti  primum  sesquipe¬ 
dalibus  tegulis  solum  sternatur  inclinatum  ad  hypocausim ,  uti  pila 
cum  mittatur,  non  possit  intro  resistere,  sed  rursus  redeat  ad  prae¬ 
furnium,  ipsa  per  se  ita  liamma  facilius  pervagabitur  sub  suspensione: 
supraque  laterculis  bessalibus  pilae  struantur  ita  dispositae,  uti  bipe¬ 
dales  tegulae  possint  supra  esse  collocatae.  Altitudinem  autem  pilae 
habeant  pedum  duorum,  eaeque  struantur  argilla  cum  capillo  subacta, 
supraque  collocentur  tegulae  bipedales,  quae  sustineant  pavimentum. 
Concamerationes  vero,  si  ex  structura  factae  fuerint,  erunt  utiliores. 
Sin  autem  contignationes  fuerint,  figlinum  opus  subjiciatur.  Sed  hoc 
ita  erit  faciendum.  Regulae  ferreae  aut  arcus  fiant  eaeque  uncinis 
ferreis  ad  contignationem  suspendantur  quam  creberrimis  eaeque  regulae 
sive  arcus  ita  disponantur,  ut  tegulae  sine  marginibus  sedere  in  dua¬ 
bus  invehique  possint,  et  ita  totae  concamerationes  in  ferro  nitentes 

magno  receptaculo,  quod  immissarium  appellabant,  sta- 
tim  restituebatur:  ahena  enim  praedita  e/ant  emissariis, 
quorum  quisque  epistomio  instructus  erat  canalis,  per 
quos  obice  converso  aqua  ad  balnea  idonea  meabat: 
praeter  autem  istos  alii  erant  aquam  de  frigidario  in 
tepidarium,  de  tepidario  in  calidarium  deducentes.  Ni¬ 
mirum  nares  in  haec  receptacula,  uti  priorum  canalium 
in  solium  patescebant. 

Juxta  illud  conclave  erant  pro  balneis  et  calidis 
et  tepidis  et  frigidis  cellae,  quarum  in  solo  lapidibus 
erat  exstructus  et  pluteo  circumdatus  alveus  s.  labrum , 
in  quo  erant  solia  posita:  itaque  se  lavaturi  in  alvei  mar¬ 
gine  considebant  sive  in  solium  descendebant  (Ceis.) 10), 
dum  sequentes  eorumque  servi  in  spatio  alveum  cin¬ 
gente,  quod  nominabatur  schola ,  commorabantur11). 

Balnearum  angulum,  ut  raro  nisi  ab  aegris  usur¬ 
patum,  occupabat  Laconicum  12),  in  quo  homines  suda¬ 
bant:  aeque  ac  sudationes  cum  tepidario  erat  conjun¬ 
ctum  13)  5  canales  modo  aerem  calefactum,  modo  vapo¬ 
rem14)  in  Laconicum  promittebant 15):  hoc  autem  ha- 

sint  perfectae,  earumque  camerarum  superiora  coagmenta  ex  argilla 
cum  capillo  subacta  liniantur.  Inferior  autem  pars,  quae  ad  pavi- 
mentum  spectat,  primum  testa  cum  calce  trullisetur:  deinde  opere 
albario  sive  tectorio  poliatur:  eaeque  camerae  in  caldariis  si  duplices 
factae  fuerint,  meliorem  habebunt  usum.  Non  enim  a  vapore  humor 
corrumpere  poterit  materiam  contignationis,  sed  inter  duas  cameras 
vagabitur/4 

10)  Ceis,  I,  3.  4.  II,  17  (in  solio  desidendum). 

11)  Cf.  Vitruv.  1.  1.  „Magnitudines  autem  balnearum  videntur 
iieri  pro  copia  hominum.  Sint  autem  ita  compositae:  Quanta  longi¬ 
tudo  fuerit,  tertia  dempta  latitudo  sit,  praeter  scholam  labri,  et  alvei. 
Labrum  utique  sub  lumine  faciendum  videtur,  ne  stantes  circum  silis 
umbris  obscurent  lucem.  Scholas  autem  labrorum  ita  fieri  oportet 
spatiosas,  ut  cum  priores  occupaverint  loca,  circumspectantes  reliqui 
recte  stare  possint.  Alvei  autem  latitudo  inter  parietem  et  pluteum, 
ne  minus  sit  pedes  senos,  ut  gradus  inferior  inde  auferat  et  pulvinus 
duos  pedes/6 

12)  Cf.  Ceis.  I,  3.  II,  17.  III,  21. 

13)  Cf.  Ceis.  I,  4. 

14)  Ceis.  II,  17. 

15)  Rust.  1.  1. 

bebat  tectum  sive  culmen,  per  quod  lux  incidebat,  or¬ 
biculari  forma,  vitreis  laminibus  perbelle  laboratum,  un¬ 
dique  conclusum,  ne  aer  aliquis  ingrederetur16):  intra 
quam  Laconici  curvaturam  clypeo  rotundo,  aeneo,  mo¬ 
bili,  catenis  suspenso  vaporem  subducendo  et  demit¬ 
tendo  moderabantur:  nonnunquam  etiam  exedria  addita 
erant  sellis  instructa  et  soliis  cribro  similiter  perforatis, 
vel  supra  consuetum,  quod  erat  vel  tegulis  comparatum 
vel  marmoreum  et  emblematis  compositum,  pavimentum 
collocatum  erat  tabulatum  simili  ratione  perforatum  17), 
ut  vapores  possent  penetrare  18). 

Erat  singularis  quoque  cella,  elaeothesium,  ubi 
unguentorum  et  oleorum  pyxides  reservabantur  atque 
unctiones  instituebantur.  Conclave  deponendis  vestibus 
appellabant  apodyterium 19).  Praeter  has  quas  comme¬ 
moravi  partes  balneis  etiam  adjunctae  erant  ambulatio¬ 
nes,  porticus,  xysti,  stadia  tecta,  sphaeristeria,  horti20), 
ita  ut  amplitudine  sua  tamquam  aedes  maximae  appa¬ 
rerent. 

Primo  quidem  veteres  solis  nundinis  totum  cor¬ 
pus  lavabant:  os,  manus,  pedes  quotidie:  in  balneis 
vero  plerumque  aqua  utebantur  calida.  Varia  erat  la¬ 
vandi  ratio21):  advenientes  vel  vestes  deponebant  et 
in  tepidario  residebant  vel  sub  vestibus  ibi  paulum  in¬ 
sudabant  et  aqua  tepida  lavabantur;  in  frigidario  autem 
non  solum  lavationibus  frigidis,  sed  etiam  frictionibus 
et  unctionibus  uti  poterant  et  loti  in  alveo  aqua  frigida 

16)  Prosp.  Alpin.  III,  15.  Schmidt  I.  c.  p.  403.  Schreger  2.  p.  46. 

17)  Rust.  1.  c. 

18)  Vitruv.  1.  c.  ,, Laconicum  sudationesque  sunt  conjungendae 
tepidario  eaeque  quam  latae  fuerint,  tantam  altitudinem  habeant  ad 
imam  curvaturam  hemisphaerii:  mediumque  lumen  in  hemisphaerio 
relinquatur,  ex  eoque  clypeum  aeneum  catenis  pendeat:  per  cujus 
reductiones  et  demissiones  perficietur  sudationis  temperatura:  ipsum- 
que  ad  circinum  fieri  oportere  videtur,  ut  aequaliter  a  medio  fiam- 
inae  vaporisque  vis  per  curvaturae  rotundationes  pervagetur/4 

19)  Cf.  Prosp.  Alpin.  III,  15. 

20)  Cf,  Ceis.  I,  2.  „ 

21)  Cf.  Ceis.  I,  3,  4. 

impleto  refrigerabantur:  ante  lavationes  frigidas  atque 
ante  natationes  totum  corpus  unguentis  suavi  odore 
praeditis  plerumque  infricabatur  *)  ac  post  balneum  ca¬ 
lidum  vel  adeo  fervens  veteres  Romani,  ut  hodie  prae 
ceteris  Russi,,  in  aquam  vel  frigidissimam  se  praeci¬ 
pitabant  vel  ea  perfundebantur22):  et  omnino  saepius 
aquam  calidam  frigida  commutabant 23). 

Antequam  autem  veteres  balneo  uterentur  calido, 
simili  ratione  et  ungebantur  et  perfricabantur:  ideoque 
unguenta  et  olea  se  lavaturis  infricabantur  24)  ac  tum 
pectine  quodam  vel  strigili  de  perunctis  quasi  depecti 
et  deradi  solebant 25) :  interdum  loti 2G)  quoque  'ei  ii, 
qui  in  laconico  vel  tepidario  insudaverant,  ungeban¬ 
tur  2  7)  et  postea  in  aquam  descendebant:  plerumque 
autem  semel  tantum  ante  aut  post  balneum  unguentis  obli¬ 
nebantur.  Post  unctionem  e  tepidario  vel  frigidario 
transiebant  in  calidarium,  ubi  sudabant28)  'et  in  solium 
descendebant  et  destringebantur:'  denique  quum  e  bal¬ 
neo  exiisscnt,  detergebantur. 

Certum  lavandi  tempus  apud  Romanois  aestate  cir¬ 
citer  hora  octava  atque  hieme  nona,  paulo  ante  coeriam 
erat:  cujus  horae  signum  athlethis  29)  et  balneo  usuris 
calido  per  tintinnabula  dabatur.  Postea  vero  constitu¬ 
tum  lavandi  tempus  est  neglectum  et  quotidie  sine  cau¬ 
sa  nisi  consuetudine  lavabantur  qualibet  diei  hora:  et 
omnino  posteriore  tempore  potissimum  sub  imperatoribus 
balneorum  usus  gradatim  est  degeneratus:  nam  quum 
aequaeductuum  numerus  augeretur  hic  illic  balineae 
quoque  ac  thermae  exaedificatae  sunt  :  palaestris  vero, 

*)  Mercurial.  de  ari.  gymn.  I,  10. 

22)  Cf.  Ceis.  ibid.  et  IV,  2. 

23)  Schreger  2.  p,  6»  8.  44. 

24)  Ceis.  III,  15, 

25)  Cf.  Rust.  1.  I. 

26)  Cf.  Ceis.  I,  3. 

27)  Cf.  Ceis.  I,  3.  4. 

28)  Cf.  Ceis.  I,  4. 

29)  Cf.  Ceis.  I,  2, 

in  quibus  populus  diu  inultumque  versabatur,  non  magis 
quam  famae,  quam  balnea  a  morborum  curatione  capie¬ 
bant,  celebritate  factum  est,  ut  magis  magis  que  fre¬ 
quentarentur.  Primum  autem  imperatore  Augusto 
thermae  publicae,  quibus  plebs  gratuito  uteretur,  a  Mae¬ 
cenate  institutae  ac  palaestris  erant  conjunctae  et  tunc 
omnino  in  publicis  et  privatis  balneis  magnifice  exstruen¬ 
dis  cum  Aegyptiis  atque  Graecis  certatum  est  et  di¬ 
vitiis  populi  Romani  auctis  balineae  quoque  ita  ampli¬ 
ficatae  sunt,  ut  supra  paucis  exposui30).  At  his  splen¬ 
didissimis  et  apparitissimis  balneis  Romani  minime  con¬ 
tenti  pendentes  etiam  in  aere  balneas,  in  quas  per 
magnos  canalium,  in  parietibus  collocatorum,  apparatus 
aquas  ducebant,  locis  editis  exstruebant.  Ubi  septen¬ 
trionem  versus  ad  lavationes  frigidas  et  natationes  ma¬ 
gni  et  artificiosi  alvei  vel  piscinae  (baptisteria  Plin., 
xolvyprjtycu)  vel  pluviali  aqua  vel  per  sumtuosos  ductus 
non  solum  e  fluviis,  sed  etiam  e  mari  allata*),  ac  par- 
tim  odoribus  suffusa,  erant  impletae.  Quin  ipse  im¬ 
perator  Caligula  amplam  ad  lavandum  e  cedi'o  para¬ 
vit  navem,  cui  similis  et  antea  et  adhuc  nunquam  ex¬ 
stitit,  pluribus  cellis  et  porticubus  instruxit,  variis  ar¬ 
bustis  consevit31).  Ruinae  autem  thermarum,  a  Cara¬ 
calla  ac  Diocletiano  aedificatarum,  adhuc  restant 
magnifica  pristinae  magnitudinis  monumenta.  Illo  etiam 
tempore  nongentae  fere  balineae  publicae,  quarum  com¬ 
plures  certe  mille  et  octingentos  homines  capere  pote¬ 
rant,  Romae  inveniri  potuisse  constat.  Quo  factum  est, 
ut  Romani  praeter  magnos  sumtus  ad  balneas  et  deco¬ 
randas  et  amplificandas  factos  omnia  novitatis  et  varie¬ 
tatis  blandimenta  atque  illecebras  afferre  studerent  et 
balneis  Graecorum  tepidis  temperateque  calidis  amplius 
non  contenti  calorem  ipsum,  prius  a  certo  custode  tem¬ 
peratum,  in  primis  imperatore  Nerone  ita  augerent, 
ut  vix  tolerari  posset.  Ab  Hadriano  autem  talia  bal- 

30)  Cf.  Ammian.  TVTarcellin.  Opp. 

*)  Cf.  Ceis.  III,  27. 

31)  Suet.  vit.  Caligul.  c.  37. 

nea  lege  coercita  sunt  et  imperatore  Severo  solis 
aegris  balnea  permittebantur  calida:  jam  vero  Galeni 
tempore  balneis  ferventibus*2)  nemo  unquam  usus  est33). 

«  ' 


III. 

D  e  aquae  usu  Celsiano  **). 


Jam  in  prooemio  dixi,  me  hanc  materiam  pertra¬ 
ctandam  elegisse,  quod  et  diaetetices  et  hydriatices 
praecepta  sint  in  memoriam  revocanda  atque  corrigen¬ 
da,  fortasse  etiam  amplificanda1):  id  quod  perficere 
nostro  tempore  operae  esse  pretium  credo:  nam  diaete¬ 
tice  a  medicis  quum  in  medicinae  studiis  tum  in  cura¬ 
tione  morborum  plus  aequo  negligitur  atque  contemni¬ 
tur  et  aquae  usus  justos  excedit  fines,  quum  alii  ipsum 


! 


1 


32)  Cf.  Ceis.  I,  3. 

33)  Mihi  defuit,  quod  valde  doleo ,  commentatio,  qua  veterum 
balnea  copiosius  exposuit  auctor:  omnino  adminicula  mea  fuerunt 
ejusmodi,  ut  accuratius  rem  tractare  non  potuerim.  Commentatio 
quam  dico,  est:  Wichelhausen,  uber  die  Bader  des  Alterthums, 
insonderheit  der  alten  Roiner  etc.  Mannheim  1807. 

*)  Angustiis  et  spatii  et  temporis,  quorum  cancellis  homines 
circumscripti  —  proh  dolor!] — £  saepissime  coercemur,  quorum  finibus 
studia  nostra  terminantur,  equidem  quoque  impeditus  sum,  quominus 
ultimam  hujus  speciminis  partem  aeque  ac  priores  copiosius  et  dili¬ 
gentius  pertractem:  quamobrem  materiam  ut  omnino  studiorum  de¬ 
derim  documentum,  breviter  potius  descripsi  celeriterque  peregi,  quam 
propositum  meum  exsecutus  sum:  quod  vero,  quamvis  nunc  modo 
inchoatum ,  tamen  posthac  me  persequi  posse  spero :  praesertim  si 
homines  docti  quidam,  amicitia  rnecum  juncti  ac  mihi  faventes,  hoc 
commentariolum,  quod  perliciatur,  haud  indignum  habeantur. 

1)  Novissimo  tempore  111.  C.  H.  Schulz  diaetetices  praecepta 
ad  leges,  quas  vocant,  physiologicas  revocare  conatus  prosperum 
eventum  consecutus  est  libro  suo:  Ueber  die  Verjiingung  des 
menschlichen  Lebens  und  die  Mittel  und  Wege  zu  ihrer  Cul- 
tur.  Nach  physiologisehen  Untersuchungen  in  praktischer  Anwendung 
dargestellt.  Berlin,  Veri.  v.  A.  HirSckwald.  1842. 

prorsus  Improbent  atque  asperncntur,  alii  defendent  non 
modo  et  nimis  admirentur,  sed  laudibus  etiam  ad  coe- 
lum  extollant.  Boctrina  autem  de  aquae  usu  summi  est 
momenti  et  refertur  jure  meritoque  ad  praecepta  diaete¬ 
tices  gravissima:  aqua  enim  unica  esi  ac  vera  potio , 
quum  aliud  quid  sitim  sedare  minime  possit,  et  ad  la¬ 
vandum  corpus  atque  abluendum  aptissima ,  qua  nihil 
magis  corpus  simul  et  recreat  et  corroborat;  multum 
quoque  valet  in  therapia  ideoque  magni  est  facienda. 
At  sicut  omnis  nocet  intemperantia,  aquae  etiam  usus, 
qualis  nunc  saepissime  adhibetur,  immoderatus  ac  vere 
insanus  2  j  quin  plerisque  obnoxius  sit  fieri  non  potest, 

\  ■ 

2)  Nostra  aetate,  quod  valde  dolendum,  prae  ceteris  Euclia- 
rius  Ferdinandus  Christianus  Oertelius,  Philos.  D.  et 
Gymn.  Onold.  Prof.,  hospes  in  medicina  aliique  rudes  de  plebe  ho¬ 
mines  (Schatz,  cujus  mercenaria  opera  suiores  usi  erant:  cf,  Oer~ 
telii  dissertationis  infra  memoratae  initium,  ubi  ominose  scripsit; 
,,Ne  sutor  ultra  crepidam“:  Bleile,  qui  l  ari  as  totonderat :  cf.  ibici, 
versus : 

Fingunt  se  medicos  quivis  Idiota,  Sacerdos, 

Judaeus,  Monachus,  Histrio,  Masor ,  Anus, 

Miles,  Mercator,  Cerdo,  Nutrix  et  Arator.^ 

Lamia,  Decoctor,  Pharmacopola,  Magus.) 
aliique,  dico,  rudes  homines,  quos  iste  incenso  animo  ad  coelum  lau¬ 
dibus  efferebat,  non  minus  aegris  quam  sanis  aquam,  ut  ita  dicam,  antlia 
infundere  eosque  ita  complere  studebant.  —  At  virum  istum  doctis¬ 
simum  1  Se  esse  hominum  salutis  auctorem,  hydriatices  creatorem 
opinatur,  dum  dissertationem  scribit  de  aquae  frigidae  usu  Celsiano 
atque  alia  multa,  quae  efficiunt  rudem  indigestamque  molem,  ex 
multis  scriptoribus  exscribit  (Verba  ejus  ipsius  in  dissertatione  illa 
sunt:  „Hem  mirum  quantum  in  Celso  nostro  est  locorum  Aquario¬ 
rum  1  Atque  super  his  omnibus  equidem  permulta  legi,  collegi ,  con¬ 
scripsi,  simul  etiam  Aquae  Frigidae  usum  medicum  per  omnes  om¬ 
nium  saeculorum  decursus ,  inde  a  Mose  et  Homero  ad  nostra  usque 
tempora,  historice  delineavi^),  quo  etiam  factum  est,  ut  sint  com¬ 
mentarii  ad  Celsi  locos  nil  nisi  conscriptarum  auctorum  sententiarum 
congeries,  et  nihilominus  hydriaticen  jam  multis  saeculis  ante  exsti¬ 
tisse  ignorat.  Sicut  Cicero  (in  Verr.  V,  25.)  dicere  medici  pos¬ 
sent  :  „Hunccine  hominem !  hanccine  impudentiam !  hanccine  auda¬ 
ciam  !‘l  Sed  plerique  non  nisi  quum  opus  est,  curant  similia  simi - 
lihus:  contumeliosissime  ab  Oertelio  isto  vexati  maledicta  ejus  con¬ 
viciaque  ex  trivio  arrepta  atque  congesta  minime  rejicient;  ipse  est  de 

dum  sanis  rationalis  et  modicus  tantum  est  utilitati  et 
aegris  caute  usis  aqua  melius  remedium  exstitit  nul¬ 
lum:  quo  vel  solo  saepissime  morbis  mederi  vel  certe 
curationem  ac  medicamenta  efficacissime  adjuvare  pos¬ 
sumus.  Quid  plura?  Aquae  usus  diaeteticas  valde 
commendandus  hydrialiees  pars  esse  debet  princeps . 
Quod  equidem  aquae  usu  Celsi  ano  demonstrando 
ubique  probare  studui:  atque  ejus  expositione  omnino 
probari  posse  mihi  persuasum  habeo.  Celsus  enim, 
ut  aqua  uterentur  simili  ratione,  magis  ad  sanitatem 
conservandam  morbosque  arcendos,  diaetetice  igitur,  ut 
ita  dicam,  quam  ad  valetudinem  amissam  reficiendam 
praecipit:  in  multis  quidem  morbis  aquae  usum  com¬ 
mendat,  sed  plerumque  non  nisi  ut  aqua  tanquam  adju¬ 
mento  salutares  medicamentorum  vires"  augeantur :  nus¬ 
quam  vero  neque  sanos  neque  aegrotos  ingenti  et  ni¬ 
mia  aquarum  multitudine  impleri,  elui,  obrui  jubet. 

Nec  mehercule  nos  mirari  oportet,  qtiod  ille  aqua 
ita  uti  voluerit,  quum  veteres  medici  fere  omnes  et 
praestantissimi  praeter  ceteras  ei  medicinae  parti,  quae 
victu  morbos  curat,  operam  jure  meritoque  dederint 
summam3),  quam  non  perdiderunt;  imo  ea  plurimum  effi¬ 
ciebant  ejusque  eventus  nanciscebantur  prosperrimos: 
ac  profecto  nullo  poterant  alio  modo  melius  intueri  et 
perspicere  vim  naturae,  quam  vocamus,  medicatricem 
ejusque  in  morbis  modum  facilius  cognoscere,  diligen¬ 
tius  sequi,  verius  imitari:  atque  in  primis  integra  illa 
et  pura  naturae  contemplatione  nobis  admodum  excel- 
luerunt  clarissimique  redditi  sunt  medicinae  principes. 

Celsus  quidem,  quem  medicinam  non  exercuisse 
veri  simile  est,  etsi  rerum  natura,  vivendi  ratiionem 

eo  facti  judicii  auctor,  quum  ei  cum  hominibus  in  epigrammate  supra 
commemoratis  sit  communitas.  Equidem  vero  lectores  benevolos  hujus 
rei  studiosos  delego  ad  Hirschelii  1.  1. ,  in  quo  et  homo  et  scripta 
ejus  de  rebus  medicis  acute  apteque  dijudicantur. 

3)  Sententiam,  quam  de  veterum  diaetetice  protuli,  in  libris  de 
medicinae  historia  compositis  ubique  confirmatam  reperies:  Cf.  Fried- 
laender  p.  29.  44.  53.  85.  89.  93.  107.  133.  137.  139.  passiin  saepius. 

hominum  morborumque  decursus  et  curationes  accurate 
observaverit  j,  tamen  medendi  rationem  secundum  medi¬ 
cos  Graecos  et  Romanos  praestantissimos  9  praecipue 
Hippocratem4),  Erasistratum5)?  Asclepia¬ 
dem6),  Themisonem7),  alios8)  secutus  proposuit, 
neque  dubitandum,  quin  victus  quoque  ratio,  a  Celso 
fere  ubique  vehementer  commendata,  nitatur  auctoritate 
illorum  medicorum,  quorum  ex  uberrimis  opibus  sumpta 
digestaque  complexus  est9)  optimo  suo,  quod  de  medi¬ 
cina  composuit,  opere.  Celsum  igitur  victus  quoque 
rationem  praeter  ceteras  retinuisse  et  praedicasse,  quum 
a  sanis,  tum  ab  aegrotantibus  *)  strictissime  observari 
voluisse,  haec  pauca,  quae  e  multis  proferam,  documenta 
confirmabunt. 

Celus  de6  victus  ratione  scripsit  haec:  „ Sanus 
homo,  qui  et  bene  valet  et  suae  spontis  est,  nullis  obli¬ 
gare  se  legibus  10)  debet:  hunc  oportet  varium  habere 
vitae  genus11).  At  imbecillis,  quo  in  numero  magna 
pars  urbanorum  omnesque  paene  cupidi  literarum  sunt, 
observatio  major  necessaria  est:  ut  quod  vel  corporis, 
vel  loci,  vel  studii  ratio  detrahit,  cura  restituat.  Quem 

4)  Ceis.  II.  praef.  „In  quibus,  inquit,  (instantis  adversae  va¬ 
letudinis  signis)  explicandis  non  dubitabo  auctoritate  antiquorum  vi¬ 
rorum  uti  maximeque  Hippocratis:  cum  recentiores  quoque  me¬ 
dici,  quamvis  quaedam  in  curationibus  mutarint,  tamen  haec  illum 
optime  praesagisse  fateantur.'6  Cf.  II,  14.  III,  24.  IV,  4,  4,  IV,  16. 
VI,  6.  VIII,  praef.  VII,  20. 

5)  Cf.  Ceis.  I,  praef.  III,  4.  IV,  4,  5.  IV,  11.  13. 

6)  Cf.  Ceis.  IV,  4,  ,,Asclepiades  multarum  rerum,  quas 
ipsi  quoque  secuti  sumus,  auctor  bonus.  Cf.  I,  praef.  3.  II,  6.  12, 
2.  II,  14.  15.  III,  4.  18.  IV,  3.  19.  V,  praef. 

7)  Cf.  Ceis.  Ilf,  4.  IV,  15. 

8)  Cf.  Ceis.  I,  praef.  II,  praef.  1.  4.  18.  21.  V,  praef.  ai. 

9)  Cf.  Rich.  Mead,  Opp.  med.  II.  cll.  Friedlaender  p.  141. 

*)  Cf.  Ceis.  II,  18.  ,,Ad  ea  veniendum  est,  quae  nos  alunt,  id 
esi,  cibum  et  potionem.  Haec  autem  non  omnium  tantum  morborum, 
sed  etiam  secundae  valetudinis  communia  praesidia  sunt.  CII,  II, 
9.  16.  al. 

10)  Cf.  Ceis.  I,  2. 

11)  Ceis.  I,  1. 


29 


\ 


interdiu  vel  domestica,  vel  civilia  officia  tenuerunt,  huic 
tempus  aliquod  servandum  curationi  corporis  sui  est. 
Prima  autem  ejus  curatio  exercitatio  est,  quae  semper 
antecedere  cibum  debet,  in  eo,  qui  minus  laboravit  et 
bene  concoxit,  amplior,  in  eo,  qui  fatigatus  est  et  minus 
concoxit,  remissior.  Commode  vero  exercent  clara  le¬ 
ctio,  arma,  pila,  cursus,  ambulatio  etc.  Exercitationis 
autem  plerumque  finis  esse  debet  sudor,  aut  certe  las¬ 
situdo,  quae  citra  fatigationem  sit:  idque  ipsum  modo 
minus,  modo  magis  faciendum  est.  Exercitationem 
recte  sequitur  modo  unctio  vel  in  sole,  vel  ad  ignem, 
modo  balneum.  Post  haec  paulum  conquiescere  opus 
est.  Ubi  ad  cibum  ventum  est,  nunquam  utilis  est  ni¬ 
mia  satietas:  saepe  inutilis  nimia  abstinentia:  saepe,  si 
qua  intemperantia  subest,  tutior  est  in  potione,  quam 
in  esca.  Condita  omnia  duabus  de  causis  inutilia  sunt, 
quoniam  et  plus  propter  dulcedinem  assumitur  et  quod 
inodo  par  est,  tamen  aegrius  concoquitur.  Secunda 
mensa  bono  stomacho  nihil  nocet,  in  imbecillo  coaces¬ 
cit.  Post  multas  potiones,  quae  aliquantum  sitim  exces¬ 
serunt,  nihil  edendum  est:  post  satietatem  nihil  agen¬ 
dum  12).  Quasdam  observationes  desiderant  et  novae 
res  et  corporum  genera  et  sexus  et  aetates  et  tempora 
anni13).  Quibus  servatis  ex  reliqua  victus  consuetudine 
quam  minimum  mutari  debet  “ 14).  Itaque  pergit  et  sanis 
iisque,  qui  partem  aliquam  habeant  infirmam,  atque 
aegrotantibus  praecepta  afferre  diaetetica  et  quoque  fere 
capite  victus  rationem  ad  curationes  necessariam  vel 
utilem  proponit.  Benique  in  libri  quinti  praefatione 
addit:  ,,Dixi  de  his  malis  corporis,  quibus  victus  ratio 
maxime  subvenit:  nunc  transeundum  est  ad  eam  medi¬ 
cinae  partem,  quae  magis  medicamentis  pugnat.  —  Ut 
illa,  quae  victu  curat,  aliquando  medicamentum  adhibet, 
sic  illa,  quae  praecipue  medicamentis  pugnat,  adhibere 

12)  Ceis,  I,  2.  passim. 

13)  Ceis.  I,  3.  cf.  totum  cap.  et  prae  ceteris  paragraphos  de 
diaeta  ciborum  potionumque  et  de  autumnali  diaeta. 

14)  Ceis,  I,  10. 

«etiam  rationem  victus  debet15):  quae  mullum  admodum 
fm  omnibus  nudis  corporis  proficit u :  et  in  libri  septimi 
praefatione :  „tertiam  esse  medicinae  partem,  quae  manu 
curet,  et  vulgo  notum  et  a  me  propositum  est.  Ea  non 
quidem  medicamenta  atque  victus  rationem  omittit16): 
sed  manu  tamen  plurimum  praestat 

0 uibus  de  victus  ratione  Celsiana  propositis  quis¬ 
que  meam,  quam  de  Celso  habeam,  sententiam  com¬ 
probatam  esse  facillime  intelliget  eumque  etiam  in  aquae 
usu  paribus  uti  principiis  mihi  credet. 

Verum  enim  vero  ut  universum  aquae  usum  Celsianum 
satis  perspicue  possim  exponere,  tripartitum  proferre  opus 
est :  primum  igitur  generatim  agam  de  aqua :  deinde  aquae 
frigidae  ac  denique  calidae  usum  tum  internum,  tum 
externum  persequar:  utriusque  vero  usum  et  ad  servan¬ 
dam  et  ad  reficiendam  valetudinem  singulatim  exponam. 

A.  De  aqua  in  universum. 

Aqua  omnium  imbecillissima  est 17 ).  Discernit 
autem  Celsus  aquam  pluvialem  (Regemvasser)  1S),  fon¬ 
tanam  (QuethcasserJ ,  ex  flumine  (Fiussw  asser) ,  ex 
puteo  (Brunnemvasser) ,  ex  nive  aut  glacie  fSchnee- 
oder  -Eiswasser)  y  ex  lacu  (Teichw  asser) ,  ex  palude 
(Sumpfwasser) ,  quae  se  ita  sequuntur,  ut  levissima 
pluvialis  sit,  gravissima  ex  palude19):  novit  quoque 
aquam  salsam  (Saizicasser) 20)  et  marinam  fMeer~ 
wasser)  21).  Pura  22)  aqua  est  cum  medicamentis  non 
commixta:  levis  et  gravis  aqua  pondere  apparet:  et  ex 
illis,  quae  pondere  pares  sunt,  eo  melior  quaeque  est, 

15)  Id  quod  Celsus  probat  inultis  locis :  sic  V  ,  26,  34.  28, 
3.  12.  16.  VI,  6,  1.  11.  26.  35.  36.  7,  8. 

16)  Cf.  VII,  3.  7,  15.  19.  26,  2.  VII,  27.  VIII,  10,  7. 

17)  Ceis.  II,  18. 

18)  Cf.  Ceis.  II,  30.  33.  V,  26,  34. 

19)  Ceis,  II,  18. 

20)  Ceis.  I,  3.  II,  12.  III,  9.  23.  24.  27.  IV,  2.  VIII,  10,  7. 

21)  II,  12.  IV,  2.  24.  Cf.  III,  21.  27,  1. 

22)  II,  12.  IV,  15. 

quo  celerius  ex  ea  legumina  percoquuntur 23).  Dura 
est  ea  aqua,  quae  tarde  putrescit,  ideoque  pluvia  po¬ 
tissimum24):  diversa  aqua  est  tenera 25).  Caloris  gra¬ 
dus  sunt  in  aqua  multi:  sic  invenimus  aquam  gelidam 
feiskaltj  26),  quam  frigidissimam27),  praefrigidam28), 
bene  frigidam  fsehr  kalQ 29),  frigidam  (kalt) 30) ,  ege¬ 
lidam  ( kiihl )31),  tepidam  ( laii)3 2),  calidam  (warrri)33), 
bene  calidam  fsehr  warrri)*),  ferventem  (heiss)3i).  Aqua 
decocta36)  est,  vel  ut  purior,  vel  ut  minus  frigida  sit.  Mul¬ 
sa  s.  aqua  mulsa  ( Wasseiuneth)36)  est  aqua  meile  addito 
dulcis  facta,  secundum  certam  rationem  parata.  Adeo 
aqua  a  ferrario  fabro  fEisen  -  sive  Slahlwasser)  37), 
in  qua  candens  ferrum  subinde  tinctum  erat,  in  usu  est. 
De  variorum  aquae  generum  vi  atque  efficacitate  pauca 
tantum  addenda:  aqua  tenera  alvum  movet:  aqua  vel 
tepida  vel  praefrigida  et  dura ,  ideoque  pluvia  alvum 
adstringunt :  aqua  a  ferrario  fabro  vel  praecipue  lienem 
coercet. 

B.  De  aquae  frigidae  usu. 

Aqua  frigida  in  universum  Celsus  dicit  corpus 
refrigerari  eaque  quam  frigidissima,  sed  etiam  sic- 

23)  II,  18. 

24)  II,  30. 

25)  II,  29. 

26)  IV,  4. 

27)  IV,  19.  24. 

28)  II,  30. 

29)  IV,  15. 

30)  I,  1.  2.  3.  9.  II,  10.  III,  6.  9.  27.  IV,  4.  V,  26.  VI,  14.  18. 
VII,  7,  5.  8.  VIII,  10,  7.  et  ai.  saepiss. 

31)  I,  8.  IV,  7.  18.  24.  VI,  18,  11.  VII,  7,  5.  VIII,  10,  7. 

32)  II,  30.  III,  12.  IV,  8.  11.  VI,  7,  4. 

33)  I,  1.  3.  7.  10.  II,  12.  17.  III,  6.  7.  IV,  3.  8.  V,  26.  VI,  6. 
10.  VII,  7,  5.  10.  VIII,  4.  6.  10.  et  al.  saepiss. 

*)  3. 

34)  I,  3.  II,  24. 

35)  III,  23. 

36)  III,  6.  IV,  4.  et  al.  saep. 

37)  IV,  9. 

cari  38)  et  sanguinem  supprimi  #),  Sanis  de  frigidae 
usu  interno  nil  constituit,  quum  nullis  obligare  se  legi¬ 
bus  debeant:  quamobrem  modo  vinum  modo  aquam  sine 
incommodo  bibere  possunt:  id  quod  interdum  etiam  in 
morbis  commendat 39) :  ,,ex  toto,  inquit  40),  neque  vinum, 
neque  aqua  semper  utilia  sunt:  medicamentum  utrumque 
est,  cum  invicem  assumitur.^ 

Primum  igitur  aquam  frigidam  ex  intervallo  bi¬ 
bere  debent,  qui  crudum  sine  praecordiorum  dolore 
ructant41):  ubi  vero  expletus  est  aliquis  facilius  conco¬ 
quit,  si,  quidquid  assumpsit,  potione  aquae  frigidae 
includit42):  ita  quoque  convenit  aquae  potus  post  vomi¬ 
tum,  si  stomachus  infirmus43):  commendatur  autem  a 
Celso  aquae  potio  in  his  morbis:  in  febre  ar dente 44), 
diarrhoea  459  j>  post  vulnerationem  4G)  ,*  in  suppuratio¬ 
nibus  internis ,  ubi  pus  ferri  desiit,  sed  ita,  ut  ab  ege¬ 
lidis  tamen  initium  fiat47);  in  sanguinis  sputo,  si  ex 
faucibus  interioribusve  partibus  processit  et  si  abest 
febris,  sed  sic  bibendum  erit,  ut  sciamus,  huic  morbo 
sitim  prodesse48);  in  calore  stomachi  ingente  potui, 
nisi  quid  obstat,  gelida  aqua  praestanda49);  in  dysen¬ 
teria,  si  pluribus  diebus  nihil  remedia  alia  juverunt, 
vetusque  jam  vitium  est,  aquae  bene  frigidae  potio  as¬ 
sumpta  ulcera  adstringit  et  initium  secundae  valetudi¬ 
nis  facit 50) ;  in  gangraena  denique  aqua  pluviali  frigida 

/  » 

38)  I,  3. 

*)  V,  1. 

39)  I,  3.  4.  III,  2.  IV,  4.  18.  25.  et  al.  saep, 

40)  I,  4. 

41)  I,  2. 

42)  I,  2.  cf.  I,  8. 

43)  I,  3. 

44)  III,  7,  2. 

45)  IV,  19. 

46)  V,  26,  25. 

47)  III,  27,  4. 

48)  IV,  4,  5. 

49)  IV,  5. 

50)  IV,  15. 


aegrotus  uti  potest  pro  potu  51) :  et  in  tenesmo  potio 
esse  debet  egelida  et  frigidae  propior52):  cui  vero  ci¬ 
bus  coacescit,  is  ante  eum  bibere  aquam  egelidam  de¬ 
bet  et  vomere  53).  Peripneumonia  ubi  incremento  con¬ 
stitit,  quantum  res  patitur,  ab  omnibus  abstinendum  est, 
praeterquam  aqua  egelida  54).  Si  quis  in  balneo  ae¬ 
stuat,  reficit  hunc  ore  excepta  et  in  eo  retenta  frigida 
aqua 55). 

Optime  Celsus  exponit  frigidorum  balneorum  et 
lavationum  in  corpus  effectum:  ex  aqua  frigida  corpore 
pertractato  interdum  evenire,  ut  horror  oriatur  et  fiat 
initium  quoddam  novi  motus:  exque  eo ,  quum  magis 
corpus  incaluit ,  sequatur  etiam  morbi  remissio  (111,9.). 

Sanos  adhortatur,  ut  interdum  aquis  frigidis  utan¬ 
tur,  interdum  balneo  (I,  1.):  iis  autem,  qui  parte  labo¬ 
rent  infirma  vel  morbo  corripiantur,  varia  dat  fere  ubi¬ 
que  consilia,  quum  saepissime  usum  aquae  frigidae 
proponat. 

Ac  primum  quidem  de  fomentis  frigidis:  haec  vel 
spongia  vel  linamento  ex  aqua  frigida  expresso  vel  sola 
aqua  conficiuntur.  Spongia  ex  frigida  utuntur  poda¬ 
grici  et  chiragrici  (IV,  24.)  et  qui  capitis  dolore  affi¬ 
ciuntur  (IV,  2,  1.):  adhibetur  quoque  ad  vulnera  gluti¬ 
nanda  (V,  2.)  et  levis  plaga  juvatur,  si  ex  aqua  frigida 
expressa  spongia  imponitur  (V,  26,  23.):  simili  ratione 
vulnera  post  trichiasis  operationem  (VII,  7,  8.)  et  pa- 
racentesira  (VII,  15).  Penicillo  ex  aqua  frigida  expresso 
brachium  deligat  post  venaesectionem  (II,  10.):  Una 
mento  ad  cicatricem  vulneri  inducendam  (V,  26,  36.),  lin¬ 
teolo  in  erysipelatis  (V,  26, 33.)  et  theriomatis  (V,  28,  3.) 
curatione,  hic  bene  expresso ,  utitur.  Frigida  etiam  aqua 
sanies  e  vulneribus  (V,  26,  27.)  abluitur,  cutis  vitia  curan- 

tur  (III,  6*) :  eaque  si  sanguis  e  cole  exeso  prorumpit  ad 
sanguinem  supprimendum  adhibitur  (VI,  18,  3  cf.  V,  1.), 
et  uvulae  mediocriter  tumenti  subjicitur  (VI,  14.). 

Quemque  Celsus  mane,  nisi  hiems  sit,  os  multa 
aqua  frigida  fovere  jubet  (I,  2.):  similiter  in  balneo  sani 
agere  debent  (I,  3.);  sed  iis  etiam,  quos  assiduae  lippi¬ 
tudines,  gravedines,  destillationes  tonsillaeque  male  ha¬ 
bent,  os  fovendum  est  (I,  5.)  et  iis,  qui  sanguinis  sputo 
laborant.  Cf.  VI,  18,  11.  VII,  7,  5.  VII,  25,  1.  VIII,  10,7. 

Aqua  frigida  interdum,  cui  oleum  est  adjectum, 
perfricantur  (III,  9.):  podagra  autem  vel  chiragra  af¬ 
fecti,  si  tumor  calorque  est,  in  aqua  quam  frigidissima 
articulos  continent  (IV,  24.). 

Totius  corporis  lavatio  frigida  aestate  sanis  est 
aptissima  (I,  3.),  et  consistere  debent  in  frigido  medi¬ 
cato  que  fonte,  quibus  stomachus  resolvitur  (IV,  5.). 

Frigidae  natationes  in  regio  morbo  (III,  24.),  in 
resolutione  nervorum  ac  tum  in  aqua  marina  (III,  27.), 
quam  frigidissimae  in  nimia  seminis  profusione  (IV,  2.) 
et  in  stomachi  resolutione  commendantur. 

Per  caput  aqua  frigida  in  sole  exustis  est  per¬ 
fundenda  £1,  3.  DoucheJ :  nihil  aeque  prodest  iis,  qui 
capite  infirmo  (I,  4.),  vel  lippitudinibus  (I,  5.),  vel  ner¬ 
vorum  (I,  9.)  et  capitis  (IV,  2,  1.)  dolore  vexantur,  et 
insanis,  qui  nimia  tenentur  tristitia  (III,  18.),  et  in  morbo 
comitiali  (III,  23.)  et  in  resolutione  linguae  (IV,  2,  3.). 

Aqua  frigida ,  stomacho  infusa  et  vertebris  56J, 
dolore  nervorum  laborantibus  (I,  9.),  nec  minus  ardenti 
febri  (III,  7.)  et  stomachi  resolutione  correptis  (IV,  5.), 
admodum  est  utilitati. 

Totius  corporis  perfusio  frigida  in  articulorum 
doloribus  (I,  9.),  in  morbo  cardiaco  (III,  19.),  lethargia 
(III,  20.),  hysteria  (IV,  20.),  nimia  seminis  profusione 
(IV,  21.)  intestinorumque  laevitate  (IV,  16.)  laudatur. 

56)  Ceis.  IV,  5.  ,,hinc  perfundi  frigida,  atque  in  eadem  natare, 
canalibus  ejusdem  subjicere  etiam  stomachum  ipsum  et  magis  etiam  a 
scapulis  id ,  quod  contra  stomachum  est“ 


35 


Unicum  denique  remedium  est  (V,  27,  2.),  Itydro- 
phobum  nec  opinantem  in  piscinam  non  ante  ei  provi¬ 
sam  projicere  et  si  natandi  scientiam  non  habet ,  modo 
mersum  bibere  pati,  modo  attollere;  si  habet,  interdum 
deprimere,  ut  invitus  quoque  aqua  satietur:  sic  enim 
simul  et  sitis  et  aquae  metus  tollitur. 


* 


VITA. 


JSgo  Hermanus  Henricus  Fridericus  Zimmermann  Longosalis- 
sae  a.  d.  VIII.  Cal.  Septembres  a.  MDCCCXVII  natus  et 
confessioni  addictus  evangelicae  inde  a  sexto  aetatis  anno 
primum  scholas  frequentavi  patrias  et  publicas  et  privatas: 
tum  anno  aetatis  quarto  decimo  parentibus  mortuis  Gl.  W  ei  de¬ 
ni  an  n,  Kleinjenae  Pastori,  traditus  sum,  ut  magis  erudi¬ 
rer  atque  aptus  fierem  scholae  Portensi,  ubi  anno  post 
(MDCCCXXXII)  a  Cl.  Kirchner  Rectore  receptus  per  sex 
annos  et  dimidium  hominum  doctorum  institutione  usus  sum. 
Examine  denique,  quod  dicitur,  maturitatis  rite  peracto  inter 
cives  academicos  Jenenses  a  Gl.  Guyet  p.  t.  prorectore 
magnifico  receptus  Per  ili.  Reinhold  scholas  frequentavi 
logicas  et  psychologicas,  Gl.  Haeser  methodologicas,  phar- 
macologicas,  catagraphologicas,  Gl.  Koch  botanicas,  zoolo- 
gicas,  coleopterologicas ,  Gl.  Suckow  physicas  et  minera- 
logicas  et  geognosticas  et  pharmaceuticas ;  eundem  audivi  dis¬ 
serentem  de  geographia  mathematica  et  physicali,  Gl.  Wolff 
de  Goethei  tragoedia  Faust  inscripta  et  de  novissimarum  lit¬ 
terarum  Germanicarum  historia,  111.  Huschke  bis  de  ana- 
tomia,  et  de  physiologia,  eodemque  duce  interfui  exercitatio¬ 
nibus  anatomicis  practicis,  111.  Schiiler  de  mineralogia  et 
geognosia,  Perill.  Doebereiner  de  chemia,  Gl.  Schlei- 
den  de  microscopii  usu,  Perill.  Stark  de  pathologia  et  the¬ 
rapia  generali,  Perill.  Suckow  maj.  de  pathologia  et  the¬ 
rapia  speciali,  Gl.  Schoemann  de  chirurgia,  Gl.  Martin 
de  artis  obstetriciae  theoria,  eoque  duce  mulierum  quum  gra¬ 
vidarum  tum  non  gravidarum  explorationem  atque  operationes 
obstetricias  exercui. 


Jam  triennio  praeterito  Halas  Saxonum  petii  ibiqne 
prorectori  magnifico  Cl.Bernhardy  nomen  dedi  et  ab  111. 
Friedl  aender  t.  t.  decano  in  album  gratiosi  medicorum 
ordinis  inscriptus  tentamen  ad  res  philosophicas  et  naturales 
exigendas,  philosophicum  dictum,  superavi  hisque  interfui 
scholis:  de  morbis  partium,  quae  concoctioni  ciborum  inser¬ 
viunt,  cutis,  pulmonum,  cordis  Perii l.Krukenberg,  de 
akiurgia,  desmologia  et  akologia,  de  ossibus  fractis  et  luxa¬ 
tis,  atque  operationibus  et  chirurgicis  et  ophthalmiatricis  in¬ 
stitutis  duce  111.  B Iasius,  de  anatomia  pathologica  111. 
d’ Alton,  de  historia  artis  medicae  Ili.  Friedlaender, 
de  physiologia  et  de  operationibus  obstetriciis  iisque  in  phan¬ 
tomate  institutis  Cl.  Litzmann,  de  chemia  medica  Gl. 
Steiuberg,  repetitorio  de  anatomia  Cl.  Moser,  et  adfui 
exercitationibus  anatomicis  practicis  111.  d’Alton:  scholas 
clinicas  medicas  Perii  1.  Krukenberg,  chirurgicas  et  oph- 
tlialmiatricas  111.  Blasius,  obstetricias  111.  Hohl  adii  per 
annum.  Quibus  viris  omnibus  summe  de  me  meritis  gratias 
ago  quam  maximas  semperque  gratiam  habebo. 

Nunc  vero  tentamine  philosophico  atque  examine  rigoro- 
so  feliciter  peractis  spero  fore,  ut  dissertatione  hac  edita 
sententiisque  controversis  defensis  summi  in  medicina  et  chi¬ 
rurgia  honores  rite  in  me  conferantur. 


Sententiae  controversae. 

....  *  '  *  •/  •  ■  ;  :  : 


I. 

Accurata  veterum  scriptorum  cognitio  summae 
medico  est  utilitati . 

II. 

Naturae  rerum  contemplatio,  quamvis  non  faciat 
medicum ,  aptiorem  tamen  medicinae  reddit. 

Ceis.  I,  praef. 

III. 

Anorganlsmi  non  carent  vita. 

IV. 


Omnes  morbi  positi  sunt  aut  in  formae  aut  in 
mixturae  mutatione. 

V. 

Longis  morbis  senectus ,  aculis  adolescentia  ma¬ 
gis  patet . 

Ceis.  II,  1. 


VI. 


Repugnante  natura  nihil  medicina  proficit. 

Ceis.  III,  1. 


VII. 

Omnes  medicinae  pwtes  ita  Innexae  sunt ,  ut  ex 
toto  separari  non  possint. 


Ceis.  IV,  praef. 


VIII. 


I 


Ratio  victus  multum  admodum  in  omnibus  malis 
corporis  proficit . 


Ceis.  V,  praef. 


IX. 

Est  prudentis  hominis  eum,  qui  servari  non  potest, 
non  attingere ,  nec  subire  speciem  ejus ,  ut  occisi,  quem 
sors  ipsius  peremit . 

Ceis.  V,  26,  1. 


X. 

Optimum  in  vulnerum  curatione  medicamentum 
quies  esi . 

Ceis.  V,  26,  28. 


XI. 

Tumores  quid  intus  habeant,  ut  conjectura  prae- 

sagwiTpolesl ,  sic  ex  toto  cognosci,  nisi  cum  ejectum 
est,  non  potest. 

vCels.  VII,  6. 


XII. 


Convenit  simplex  veri  erroris  confessio:  praeci¬ 
pue  in  eo  ministerio ,  quod  utilitatis  causa  posteris  tra¬ 
ditur. 

Ceis.  VIII,  4. 


i 


